
Zicând acestea, Iisus a ie§it cu ucenicii Lui dincolo de 
pârâul Cedrilor, unde era o grădină, în care a intrat El şi 
ucenicii Săi. Iar Iuda vânzătorul cunoştea acest loc, 
pentru că adesea Iisus şi ucenicii Săi se adunau acolo. 
Deci Iuda, luând oaste şi slujitori, de la arhierei şi farisei, 
a venit acolo cu felinare şi cu făclii şi cu arme. Iar Iisus, 
ştiind toate cele ce erau să vină asupra Lui, a ieşit şi le-a 
zis: Pe cine căutaţi? Răspuns-au Lui: Pe Iisus 
Nazarineanul. El le-a zis: Eu sunt. Iar Iuda vânzătorul 
era şi el cu ei. 
(Ioan 18.1-5) 

DESPRE NOUA RĂSTIGNIRE A 
ORTODOCŞILOR „ÎNVECHIŢI" 

Ierom. Visarion Moldoveanu 




ă îndemn să cercetaţi aceste scrieri cu 
duhovnicească înţelegere, cu acea vedere ce 
străbate dincolo de cuvinte, la fapte, cu acea 
căutare ce trece dincolo de straie sau funcţii, la 
om. Cântărirea oricărui lucru de la „rădăcină" şi până la „roadă", 
după spusele lui Hristos, este garanţia neînşelării acolo unde 
miezul putred stă tăinuit în spatele cuvintelor „bune" şi 
gesturilor „frumoase". 

Rostul acestei cărţi nu este acela de a zămisli gânduri de 
judecată şi osândă, ci de a învăţa cum să biruim înşelătoarele 
forme ale păcatului, cum să-L cunoaştem şi să-L mărturisim pe 
adevăratul Hristos, cum să ne dezmorţim şi să deprindem o 

atitudine cu adevărat creştină când în jurul nostru domneşte 
indiferenţa, trădarea şi apostazia. Nu polemica jurnalistică 
trebuie să triumfe, nu persoana părintelui Eftimie trebuie văzută 
aici în prim-plan, ci chemarea creştinului din noi, care, mai 
devreme sau mai târziu, va fi pus să se lepede sau să mărturisească 
- în faţa unor împrejurări asemănătoare - adevărul întru Hristos. 

Trăim într-o eră îngenuncheată de democraţie şi progres, în 
care Hristos se transformă şi Creştinismul se liberalizează 
urmând îndeaproape patimile omului acestei lumi. Răsar creştini 
răpiţi de „virtuţile" pluralismului, atraşi de unionismul religios şi 
binele umanist. Se ridică legiuni de „noi ortodocşi" ce recunosc 
eresul drept ortodoxie şi ridică luptă fraţilor care se 
„îndărătnicesc" să trăiască în „vechime". Cele ale lui Hristos 
trebuie să se emancipeze, să evolueze, să se integreze, altminteri 
sunt renegate, condamnate la non-existenţă, nerecunoscute drept 
valori, adevăruri sau norme. 

Dacă astăzi ar spune cineva răspicat lumii că adevăratul 
creştinism nu este al oamenilor ci al Bisericii celei Una, că 
adevărata credinţă nu este cea a ecumeniştilor ci a Apostolilor, că 
binele şi dreptatea în Creştinism se judecă nu după frumuseţe, 
mărime sau strălucire, ci după cele ale adevărului, ale Sfintelor 
Canoane şi Predaniei Sfinţilor Părinţi - va fi batjocorit şi 
nesocotit de către toţi. 

Dacă cineva ar face auzit glasul Sfinţilor şi Canoanele Bisericii 
atunci când nechibzuiţii preoţi şi arhierei ortodocşi se roagă, 
slujesc, sau liturghisesc împreună cu catolicii, uniaţii, monofiziţii 
sau protestanţii - atunci lumea va sări să verse sânge. 

Insă lumea şi cei ai lumii au uitat cine este Hristosul 
Apostolilor, Hristosul Mucenicilor, Hristosul Evangheliei 
Sfinţilor, Cel care «făcându-Şi un bici din ştreanguri, i-a scos pe toţi 
afară din templu, şi oile şi boii, şi schimbătorilor le-a vărsat banii şi le-a 
răsturnat mesele» (Ioan 2.15). 

Vai, câtă barbarie, ce necioplit - ar striga Mântuitorului astăzi 
lumea. Cum, pentru o regulă învechită, să dai afară nişte oameni ce 



nu făceau nimic rău... Cum să loveşti - auzi, cu biciul - nişte 
sărmani negustori ce făceau mai practic şi mai uşor serviciul 
templului... Cum să provoci atâta zarvă, sminteală şi tulburare 
oamenilor ce se rugau în tihnă şi cu evlavie pentru „dreptatea şi 
pacea" lumii, pentru „unitate în diversitate" ... O, vai, nu e bine şi 
deloc frumos... 

Cu adevărat, ortodocşii progresişti, de şcoală nouă, cei 
osârdnici în a schimba Creştinismul după chipul lumii de astăzi, 
au împlinit cu prisosinţă cuvintele Mântuitorului: «Râvna casei 
Tale mă mistuie» (Ioan 2.17). 

Acesta este, fraţilor, chipul ortodocşilor ecumenişti care îl 
răstignesc a doua oară pe Hristos crezând că fac un bine, 
nesocotindu-I poruncile şi Legea. Blestemata dorinţă „de bine" se 
arată iarăşi a fi chipul prin care şarpele muşcă din inima omului 
idolatru al acestei lumi. 

însă binele mincinos şi adevărul prefăcut nu vor reuşi decât să 
scoată la lumină adevăraţii mărturisitori şi vrednicii iubitori de 
Hristos, singurii care vor sta neîmpăcaţi şi hotărâţi împotriva 
falselor creştinisme, biserici şi religii ale acestei lumi. 

Dincolo de scena „întâmplărilor" arătate aici, vom vedea cum 
duhul unionismului universal mână sufletele sărmanilor 
„credincioşi" la a ridica o nouă ortodoxie şubredă şi laşă, 
spălăcită şi nemântuitoare, în care politica şi „diplomaţia" 
hotărăsc creştinismul în care vrând-nevrând trebuie să ne 
„integrăm". 

Atâta timp cât Ortodoxia cea veche înseamnă jertfă, răstignire, 
unire cu Biserica cea Una, răzvrătire împotriva păcatului şi 
neîmpăcare cu duhul acestei lumi, iar Ortodoxia cea nouă 
înseamnă schimbarea rânduielilor, înnoirea învăţăturilor de 
credinţă, transformarea Creştinismului în creştinisme şi a 
Bisericii în biserici, nemărturisirea adevărului, împăcarea cu 
apostazia şi apostaţii acestui veac -, cu uşurinţă vom putea 
deosebi adevărul de minciună, lumina de întuneric, calea strâmtă 



către împărăţia Cerurilor de drumul universal şi 
„nediscriminatoriu" către iad. 

Ca să învieze, Hristos a murit răstignit de mâna celor care îl 
aşteptau să I se închine. Ca să fie răstignit, Hristos a fost trădat de 
cel care ar fi trebuit să-L propovăduiască lumii. Dacă Adevărul a 
stat întemniţat în numele „dreptăţii", dacă umaniştii au ucis pe 
Fiul Omului şi Creatorul a fost scuipat şi pălmuit de făptură, 
înseamnă că Ortodoxia - în creştinismul său - este cea mai de preţ 
„nebunie" şi „rebeliune", este de fapt răsturnarea „normalităţii" 
şi „virtuţilor" acestei lumi. 

Şi dacă în vremurile noastre „un preot atipic, cu mâinile băşicate 
de coada toporului, cu şubă flocoasă şi bocancii mustind de noroi, asta 
pentru că în capul văii Finişului, unde vieţuiesc călugării schitului 
Huţa, nu este nici încălzire centrală, nici curent electric" - după cum 
redutabilul jurnalist Dan Simai descria într-un recent articol 
figura părintelui Eftimie - a ajuns să fie declarat „teroristul 
ortodoxiei", inamicul public numărul unu al „creştinismului 
oficial", credem că lumea ne pune iarăşi în faţa unei dovezi de 
„nebunie" şi „rebeliune" pentru Hristos. 

Ispitele Părintelui de la Huţa sunt de fapt ispitele noastre, cu 
care alegem să ne luăm sau nu la trântă, ispitiri care arată doar 
vârful ascuţit al unui aisberg ecumenist care caută să scufunde în 
adâncurile pierzaniei corabia şi corăbierii Bisericii. 

A sosit în sfârşit vremea cernerii, a unor noi prigoniri şi 
viclene defăimări ale adevăraţilor ortodocşi, venite din partea 
„fraţilor" care au trădat demult adevărul şi iubirea dreptei 
credinţe întru Hristos Cel Răstignit şi înviat. * 



10 




> BIHOREANUL - săptămânal de Oradea 

Deci arhiereul L-a întrebat pe Iisus despre ucenicii Lui şi 
despre învăţătura Lui. Iisus i-a răspuns: Eu am vorbit pe 
faţă lumii; Eu am învăţat întotdeauna în sinagogă şi în 
templu, unde se adună toţi iudeii şi nimic nu am vorbit în 
ascuns. De ce Mă întrebi pe Mine? întreabă pe cei ce au 
auzit ce le-am vorbit. Iată aceştia ştiu ce am spus Eu. Şi 
zicând El acestea, unul din slujitorii, care era de faţă, I-a 
dat lui Iisus o palmă, zicând: Aşa răspunzi Tu 
arhiereului? Iisus i-a răspuns: Dacă am vorbit rău, 
dovedeşte ce este rău, iar dacă am vorbit bine, de ce Mă 
baţi? DeciAnna L-a trimis legat la Caiafa arhiereul. 
(Ioan 18.19-24) 

BĂTĂLIA PENTRU 
SCHITUL HUŢA 



Carol Harsan 




ărintele Eftimie Mitra, stareţul Schitului Huţa, a 
obţinut în 1991 dreptul de proprietate asupra 
poienii „Topliţa", atestat de extrasele recente din 
Cartea Funciară din anii 2003 şi 2004. Proprietatea 
vieţuitorilor ortodocşi a fost atacată prin pretenţie de către 
Protopopiatul Greco-Catolic Beiuş, care a cerut anularea actelor 
de proprietate. Procesul se află pe rolul Curţii de Apel Oradea. 

La Schitul Huţa - situat în pustietate, la 19 km de Beiuş - 
trăiesc după rânduielile ortodoxe doi vieţuitori, ieromonahul 
Eftimie Mitra, cu rol de stareţ şi ieromonahul Visarion Tudorici. 
Schitul deţine 3,8 hectare de poiană mărginită de pădure, în 
timp ce întregul munte şi masivul Codrii Moma, în suprafaţă 
totală de peste 5.000 de hectare, sunt proprietate a Episcopiei 
Greco-Catolice de Oradea. Cei doi călugări duc de câţiva ani o 

luptă juridică, cu speranţa ca vor salva mica lor enclavă ortodoxă. 
Schitul subzistă din donaţii, iar la lucrările de reparaţii şi de 
construire de anexe participă gratuit oameni din satele din jur, 
români, maghiari, reformaţi şi baptişti, fără discriminări. 

Vasile Bota, vicarul ortodox al Episcopiei Oradea, este la 
curent cu situaţia de la Huţa: „// sprijinim pe ieromonahul Eftimie 
Mitra cu tot ce are nevoie, inclusiv asistenţă juridică gratuită, în 
persoana avocatului Augustin Man. Părintele Eftimie şi părintele 
Visarion sunt oameni de mare calitate spirituală şi cu mare putere de 
sacrificiu". 



Stâna de Vale, 
caz tipic pentru strategia greco-catolică 

Mecanismul de presiune asupra micii comunităţi ortodoxe a 
fost experimentat de către juriştii angajaţi de „uniţi" în ultimii 
ani pentru retrocedarea pădurilor din zona Stâna de Vale. 
Episcopia Greco-Catolică de Oradea a obţinut aici un total de 
2.704,65 de hectare de teren şi pădure, dar, prin diferite 
mecanisme, i s-au retrocedat terenurile revendicate chiar în 
mijlocul staţiunii Stâna de Vale, şi nu pe amplasamentele iniţiale, 
exterioare acesteia. 

Principalul perdant al retrocedărilor terenurilor din Stâna de 
Vale este Consiliul Local al comunei Budureasa. în consecinţă, 
sunt pe rol mai multe procese, legate de terenurile staţiunii Stâna 
de Vale, dar şi de alte locaţii din apropiere, cu câteva mii de 
hectare revendicate de către greco-catolici. 

Din terenurile recuperate, pentru care a primit deja titluri de 
proprietate, protopopiatul greco-catolic a găsit de cuviinţă să-şi 
răsplătească „fidelii" prin vânzarea de terenuri la sume modice. 

Printre cei care au avut, astfel, şansa să devină proprietari la 
Stâna de Vale se numără Teodor Cadar (avocatul „uniţilor" în 
procesele de retrocedare, 11 hectare), Ioan Mada (protopop greco- 

catolic), Horia-Traian Ungur (fiul judecătorului Horea Ungur, 
cel care, coincidenţă sau nu, a dat sentinţele favorabile 
retrocedării), Bandi Pista Narcis Fekete (patron la „Jurnalul de 
dimineaţă" Oradea, ziar ce a publicat multe articole favorabile 
greco-catolicilor), Vile Beverly Hills SRL Arad (firma lui Bandi 
Fekete, principalul constructor de vile în Stâna de Vale), Dan 
Călin Bologan (director al Băncii Italo-Române Oradea), George 
Dragoş (inginer cadastral, piesa-cheie în mecanismul 
retrocedărilor), Teodor Traian Maghiar (ex-rector la 
Universitatea Oradea, membru PSD în Consiliul Judeţean 
Bihor), Teodor Leuca Teodor (prorector Universitatea Oradea), 
Eva Budău (funcţionară la Cadastru, alt personaj-cheie în 
mecanismul retrocedărilor). „Donarea" s-a făcut legal în fiecare 
caz, prin contracte de vânzare-cumpărare. 



Izvorul Minunilor, obiect de negociere 

Imediat după vânzare, terenurile extravilane „donate" au 
primit statut de „intravilan", motiv pentru care şi preţul lor a 
crescut, semnificativ, până la 75 de euro metrul pătrat. 

Nu a fost uitat nici şeful Inspectoratului de Construcţii Bihor, 
Mihai Chindlea, cel de care depinde eliberarea autorizaţiilor de 
construcţii pentru vile, imediat după retrocedarea zonei 
împădurite din jurul staţiunii Stâna de Vale -Izvorul Minunilor, 
zona declarată monument al naturii. Chiar Izvorul Minunilor - 
cel care a devenit marca fraţilor Ioan şi Viorel Micula pentru ape 
plate şi minerale - se află, potrivit actelor de retrocedare, pe 
pământ greco-catolic. Fraţii Micula au, deocamdată, relaţii 
amiabile cu greco-catolicii, fiindcă negociază soarta a câteva sute 
de hectare. 

Contestatarii retrocedărilor şi ai împroprietăririlor prin 
vânzare-cumpărare - între care părintele Eftimie, stareţul de la 
Huţa, dar şi mai mulţi consilieri locali de la Budureasa - au 

scotocit prin arhive şi descoperit faptul că mai bine de jumătate 
din terenurile retrocedate acum Bisericii Române Unite cu Roma 
au fost expropriate în anii 1928-1931, iar statul roman a plătit 
despăgubiri la acea dată. în aceste condiţii sunt de anticipat alte 
procese, cu efecte profitabile pentru unii, dar perdante pentru 
imaginea României. Redacţia „România liberă" a intrat în 
posesia documentaţiei de expropriere şi despăgubire. 



Biografia unui traseist clerical 

Omul folosit în presiunea asupra vieţuitorilor Schitului Huţa 
este Dumitru Sălăjan, fost preot ortodox, caterisit pentru 
apostazie (trădarea credinţei) de către BOR după trecerea la 
greco-catolici, cu enoriaşi cu tot, înaintea Paştelui din 2006. 
Motivul apostazierii a fost acela că „a profitat de neînţelegerile dintre 
săteni şi, în loc să le amorseze, le-a amplificat, generând un scandal în 
toată regula, trecând la catolicism". Cum a semnat pactul cu 
„uniţii", Sălăjan a şi fost numit inspector peste pădurile şi 
domeniile recent redobândite de greco-catolicii din Bihor. 

Fostul preot ortodox a convins 358 de consăteni din satul 
Valea de Jos, comuna Budureasa, să îl urmeze, spunându-le că 
„schimbă doar stăpânul, nu şi biserica". Naivi, oamenii l-au 
urmat şi au ţinut şi clădirea bisericii pentru ei. într-un dialog cu 
părintele Eftimie, în urmă cu câteva luni în plin proces de 
persuadare, Sălăjan îi spunea, sigur pe sine: „Bă, şi la musulmani 
dacă aş trece, oamenii ăştia ar veni după mine. Numai că musulmanii 
n-au păduri. . . " 

De peste zece ani, contestatarii preotului Sălăjan (Miron Jurcă, 
Aurel Bota, Mircea Berce etc, consilieri eparhiali, dar şi Ionel 
Nicoraş, consilier local) au văzut cum numărul chitanţelor pentru 
servicii religioase este mult mai mic decât serviciile in sine. L-au 
acuzat de vânzarea a circa 80 de icoane vechi şi candelabre în 
Germania, dar şi de alte acţiuni neortodoxe. 

„Eşti naiv, nu vezi că Dumnezeu e doar în predici? Restul se 
rezumă numai la bani" 

Devenit inspector silvic la greco- catolici, Sălăjan a pus 
„tunurile" pe stareţul Eftimie: „Hai şi tu la noi, te fac administrator 
pe tot ce vezi aici. Trebuie sa dispară CF-urile (Cărţile Funciare, 
n.ed.), care ne încurcă, după care primeşti o maşină ca lumea. Tu eşti 
naiv, nu vezi că Dumnezeu e doar în predici? Restul se rezumă numai 
la bani. . . " 

După ce a cerut prin justiţie o ordonanţă de interdicţie de 
tăiere a brazilor din teritoriul schitului, până la definitivarea 
proceselor pe rol, părintele Eftimie a fost atenţionat de Sălăjan: 
„Eu sunt plin de relaţii şi-o să te pun la punct!". 

In alte medii, proaspăt-unitul pozează în victimă, cu imaginea 
clasică de „noi, greco-catolicii, mereu persecutaţi, trebuie să primim ce 
e al nostru" (presa locală, 2005-2006). Sursele noastre l-au 
identificat pe Sălăjan ca „inspector pe domeniul forestier şi 
cadastru" al proprietăţilor greco-catolice, funcţie înregistrată la 
secretariatul Episcopiei. 

Dumitru Sălăjan: 
„Nu există nici un conflict cu schitul Huţa" 

Contactat de noi, Dumitru Sălăjan a evitat orice confirmare a 
implicării sale în istoriile relatate anterior: „Nu există nici un 
conflict cu schitul Huţa, noi am cerut ca, o dată pe an, Prea Sfinţitul 
nostru (episcopul Virgil Bercea, n.ed.) să slujească acolo, dar anul 
trecut, în octombrie, când ne-am dus, am fost refuzaţi de părintele 
Eftimie. In rest, am căzut la pace, deşi terenul lor e intabulat abuziv, 
totul e pe noi, avem acte. Eu sunt preot paroh, nu administrator silvic, 
nu ştiu, nu cunosc, nu m-am ocupat de altceva. Nu vreau să vă vorbesc 
eronat". 

PS Virgil Bercea: „Am certitudinea că diferendul se va 

rezolva" 

Episcopul Greco-catolic de Oradea, PS Virgil Bercea, s-a 
dovedit a fi extrem de rezervat în comentariile pe marginea 
diferendului cu schitul Huţa: „Ştiu despre ce este vorba, l-am chemat 
pe părintele Eftimie să stăm de vorbă şi am certitudinea că tot 
diferendul se va rezolva, cu siguranţă, în folosul amândurora. Cât 
despre părintele Sălăjan, da, e preot la noi, dar se ocupă si cu treburi 
administrative. . . ". 



Informaţii contradictorii 

Presa bihoreana a informat opinia publică despre încălcările 
frecvente ale dreptului canonic: „Episcopul greco-catolic de Oradea, 
Virgil Bercea, a înstrăinat în folos propriu o parte din averea 
Episcopiei, sute de hectare de teren din Oradea, Salonta, Vadu Crişului 
şi opt case din Beiuş. [. . .] Episcopia Greco-Catolică de Oradea, recent 
înălţată la rang de Arhiepiscopie, e cea mai bogată din ţară" 
(Informaţia de Vest, martie 2007). 

în martie 2004, episcopul greco-catolic de Oradea, Virgil 
Bercea, îi scria lui Giinter Verheugen, la Comisia Europeană din 
Bruxelles: 

„Au trecut 14 ani de la căderea comunismului. Am constatat că nu 
există nici un interes din partea statului român pentru a rezolva 
problema proprietăţilor bisericii noastre. Biserica noastră este în 
continuare supusă presiunilor şi discriminărilor. 

De la intimidări la violenţe şi acte de injustiţie, trăim în permanentă 
presiune, împiedicaţi să redobândim ce este al nostru... Este greu de 
imaginat ca, într-un stat de drept, hotărâri judecătoreşti în favoarea 
noastră sunt ignorate, imposibil de aplicat şi, sistematic, cauzele 
câştigate de noi sunt redeschise în procese în care suntem 
defavorizaţi. . . " 

întâmplările din Bihor demonstrează ce diferenţă există între 
declaraţiile - reclamaţii pentru străinătate şi realitatea din teren. 



Trecutul se răzbună 

O sursă care ne-a cerut să-i protejăm identitatea ne-a lămurit 
delicata geneză a actualelor conflicte. 

Episcopia Greco-Catolică de Oradea a devenit proprietar 
cadastral în Budureasa prin exproprierea unor sate în 1882 şi prin 
„donaţiuni fără acte" făcute de împăratul Iosif al II-lea. 

Dar statul Austro-Ungar dăduse averea respectivă numai în 
uzul Bisericii Greco-catolice din Ardeal, nu şi ca proprietate. 
După formarea României Mari, problema s-a acutizat, prin 
semnarea în 1927 de către Vasile Goldiş a Concordatului cu 
Vaticanul, la insistenţele Regelui care dorea o împăcare cu 
Sfântul Scaun. Legea Cultelor din 1928 a creat cultului catolic o 
situaţie privilegiată. în 1932, statul a fost înlăturat ca proprietar 
pentru bunurile trecute în Cartea Funciară în nume catolic şi 
greco-catolic. 

Constatând aberaţiile rezultate, Onisifor Ghibu a determinat 
declanşarea de procese pentru transcrierea dreptului de 
proprietate asupra bunurilor de sub administraţia Romano- 
catolică, pe seama statului român, procesele fiind câştigate. 
Vaticanul, periclitat în posesie, a făcut presiuni asupra lui Carol 
al II-lea, aflat în dificultate, iar acesta, prin Decretul 688/3 martie 
1940, a anulat unele temeiuri legale ale proceselor pornite de 
Ministerul Cultelor. 

Statul comunist a denunţat Concordatul la 17 iulie 1948 
(Decret 151), împărţind o parte din terenuri prin reforma agrară 
şi trecând altă parte în patrimoniul statului. * 

» 



Deci L-au adus pe Iisus de la Caiafa la pretoriu; §i era 
dimineaţă. Şi ei n-au intrat în pretoriu, ca să nu se 
spurce, ci să mănânce Pastile. Deci Pilat a ieşit la ei, 
afară, şi le-a zis: Ce învinuire aduceţi Omului Acestuia? 
Ei au răspuns şi i-au zis: Dacă Acesta n-ar fi răufăcător, 
nu ţi L-am fi dat ţie. Deci le-a zis Pilat: Luaţi-L voi şi 
judecaţi-L după legea voastră. Iudeii însă i-au răspuns: 
Nouă nu ne este îngăduit să omoram pe nimeni; Ca să se 
împlinească cuvântul lui Iisus, pe care îl spusese, 
însemnând cu ce moarte avea să moară. 
(Ioan 18.28-32) 



» 

CU CĂRŢILE PE FAŢA 



Bogdan I. Stanciu 




i-a parvenit astăzi o scrisoare a Părintelui Eftimie 
Mitra, stareţul de la Huţa, schit situat la 19 km 
de Beiuş. Nu mai este o noutate pentru nimeni 
faptul că pentru imagine, la dialogurile 
ecumenice la nivel înalt şi la slujbele comune dintre ortodocşi şi 
catolici, totul revarsă de îmbrăţişări şi iubire. în viaţa reală însă, 
se duce o luptă a retrocedărilor pentru păstrarea, de către unii şi 
dobândirea, de către alţii, a pământurilor româneşti. Avocaţi 
corupţi, şantaje, măsluiri, tot arsenalul este pus la bătaie pentru 
câştigarea unui petec de pământ. 

Deocamdată, marii perdanţi sunt nu numai ortodocşii, care nu 
prea au avut cum să învârtă rotiţa politică, ci întreg poporul 
român - ale cărui păduri şi terenuri au ajuns să fie date la 
„export" prin trecerea în certificatele de proprietate ale Bisericii 
greco-catolice ... adică pe numele Papei de la Roma. 

Dacă pe la 1700 catolicismul „încreştina" pe ortodocşii 
transilvăneni cu tunul, făcându-i robi pe pământ românesc, astăzi 
legiuni de avocaţi corupţi restaurează cotropirea ţării într-un chip 
mult mai „legal" şi mai „corect" decât armatele lui Bucov. 

Ne-am aştepta ca după toate acestea, oficialii ortodocşi să 
realizeze că „diplomaţia" creştină, întrunirile inter-religioase şi 
sclifositele îmbrăţişări ecumeniste nu aduc altceva decât profit 
pentru unii şi păcăleală pentru alţii. 

însă mărturia părintelui Eftimie ne răstoarnă cu totul 
afirmaţia de mai sus - anume că mai-marii ortodocşi - cu 
tezaurele Bisericii pierdute şi cu bisericile luate de „fraţii" 
catolici -, nu numai că nu caută să păstreze ultimul lucru de preţ 
- credinţa cea dreaptă - dar au ajuns să prigonească pe cei care 
cutează să o apere. 

Astfel, episcopul Sofronie al Oradiei afirmă cu seninătate că 
monahii sunt antiecumenişti pentru că sunt inculţi şi analfabeţi 
şi că Arsenie Papacioc şi Iustin Pârvu, unii din ultimii noştri 
mari duhovnici, trebuiesc evitaţi pentru că „fac tulburări". Tot 
pentru că sunt antiecumenişti, evident. Cu alte cuvinte, 
mântuirea e a celor cu diplome mai multe... 

Dar să dăm curs scrisorii părintelui Eftimie. 

între ortodoxie şi diplomaţie 

Miercuri, 31 octombrie 2007, la mănăstirea Sfânta Cruce din 
Oradea a avut loc întrunirea ecumenică la nivel de dialog 
interconfesional între ortodocşi şi greco-catolici. 

înainte de începerea conferinţei, episcopul greco-catolic unit 
cu Roma a salutat preoţii prezenţi, iar maica Mina Bădilă, stareţa 

mănăstirii gazdă, a cerut binecuvântarea arhierească a acestuia, 
după ce i-a sărutat mâna. Când episcopul unit a ajuns în dreptul 
meu, l-am întrebat: „Cu ce gânduri aţi venit?", acesta răspunzând 
că a venit cu gânduri bune. Bineînţeles că gândurile lui bune ne 
tulburau pe noi de ani de zile, şi anume PROCESELE. întrebarea 
mea a fost catalogată de către PS Sofronie ca „obrăznicie" la 
adresa musafirului. 

în introducere, s-a citit cererea Episcopiei Greco-Catolice de 
Oradea de restituire a unor imobile (case parohiale, biserici etc.) 
de către Biserica Ortodoxă. în timpul conferinţei, mi-am 
manifestat nemulţumirea, vorbind cu un preot care stătea lângă 
mine despre pretenţiile exagerate ale greco-catolicilor, dar mai 
ales faţă de procesele pe rol. Fiind în rândul din faţă, cele rostite 
s-au auzit până la masa Prea Sfinţitului Sofronie, motiv pentru 
care am fost criticat de către ierarhul ortodox. Mi-am cerut scuze 
pentru că am vorbit neîntrebat. 

Şedinţa a decurs în linişte şi pace, la sfârşitul întrunirii 
semnându-se, între cei doi episcopi, un document care nu a ajuns 
şi la noi. Ceea ce ştim din presă este că cei doi episcopi şi-au 
recunoscut reciproc „demnitatea eclesiastică". 

Marţi, 13 noiembrie 2007, în cadrul şedinţei preoţeşti de la 
Beiuş, s-a discutat despre înnoire în biserică, iar PS Sofronie a 
prezentat aspectul „pozitiv" al ecumenismului şi necesitatea 
înfiinţării unor episcopii şi mitropolii ortodoxe peste Prut. Cu 
acest prilej, PS Sofronie a amintit preoţilor prezenţi că, în timp ce 
se afla la o întrunire interconfesională la Bruxelles, a fost felicitat 
de organizatori pentru rezultatele ecumenice dintre ortodocşi şi 
catolici, în urma conferinţei din 31 octombrie 2007 de la 
mănăstirea Sfânta Cruce din Oradea. 

în a doua parte a şedinţei, PS Sofronie a povestit preoţilor 
despre unii „răzvrătiţi" care nu se supun directivelor Sfântului 
Sinod în ceea ce priveşte ecumenismul. în acest sens a pomenit 
mănăstirea Petru-Vodă, pe care a prezentat-o ca „turbulentă", 
dând de înţeles preoţilor prezenţi că ar trebui să evite această 

chinovie şi să nu mai caute cuvânt de folos din partea părintelui 
Iustin Pârvu. 

Unul dintre preoţii de faţă a afirmat: „Dar în România, peste 
90% din călugări şi călugăriţe sunt împotriva ecumenismului". 

Răspunsul ierarhului a fost pe măsură: „Nu mă miră, deoarece 
90% dintre monahii din România sunt analfabeţi şi inculţi". 

în continuare, PS Sofronie a vorbit despre necesitatea 
pregătirii viitorilor monahi în şcolile teologice. 1 Acelaşi preot a 
mai spus că multe dintre cărţile care combat ecumenismul sunt 
apărute cu binecuvântarea unor membri ai Sfântului Sinod, la 
care PS Sofronie a zis: „Dacă aceşti ierarhi vor mai da binecuvântare 
pentru astfel de cărţi, se vor trezi mutaţi de canon într-o mănăstire". 

în acel moment în sală s-a aşternut tăcerea. Mulţi dintre 
preoţii de faţă se îngrijorau ca nu cumva acesta să fie începutul 
unei noi dictaturi sub masca ascultării. 

Atunci, m-am întrebat până unde merge ascultarea şi de unde 
începe dictatura... Sfinţii Părinţi spun că ascultarea este până la 
păcat. La final mi s-a dat cuvântul, dar nu am apucat să termin 
nici măcar prima frază când mi s-a spus autoritar: „ Tu să taci. Ştiu 
ce duh te stăpâneşte. Vorbim după şedinţă între patru ochi. Tu ca şi 
monah trebuie sa fii smerit, nu să mă contrazici pe mine. Eu sunt 
episcop". 

în acest moment bănuiala că urmează o nouă dictatură s-a 
întărit mai mult. Am încercat să cer doar dreptul de a mă 
exprima, dar nu mi s-a dat voie. La sfârşitul şedinţei, PS Sofronie 
m-a chemat în birou, unde am discutat într-un cadru mai 
restrâns. Am fost avertizat din nou. 

A doua zi m-am trezit cu hotărârea episcopului de demitere 
din funcţia de egumen şi de a nu mai avea voie să slujesc şi să 
predic în satele învecinate. 

Cu toate că PS Sofronie spune că Sfinţii Părinţi sunt 
ecumenişti, nu a demonstrat până acum aceasta. Şi o întrebare: 



1 Din păcate, majoritatea acestor instituţii sunt afectate de erezia ecumenistă, scopul lor 
fiind acela de a-i forma pe absolvenţi într-o gândire globalistă şi sincretistă. 

Părintele Stăniloae este „incult"? Căci a spus limpede că 
„ecumenismul este produsul masoneriei" . . . 

Nu mă simt cu nimic vinovat în convingerile ortodoxe. îmi 
voi pierde funcţia, chilia sau straiele..., dar sufletul îl voi păstra 
doar pentru Hristos. Nu sunt ecumenist! 



Interviul părintelui Eftimie luat de Loredana Ionaş de la ziarul 

local „Crişana" 

Decizia de a vă elibera din funcţia de egumen al Schitului 
Huţa a stârnit numeroase controverse în rândul credincioşilor. 
Pentru a lămuri suspiciunile ridicate de această problemă, vă 
solicităm răspunsul la câteva întrebări: 

1. Ce înseamnă studii teologice adecvate pentru funcţia de 
egumen al Schitului Huţa? 

Aceasta este doar un pretext să mă schimbe. După noul 
regulament monahal se cere monahilor să facă măcar seminarul 
teologic (echivalentul unui liceu), iar egumenilor să aibă 
facultate. Pe lângă faptul că acest regulament a apărut recent, eu 
fiind investit încă din 2001 de către PS Ioan Mihălţan, nu încalc 
deloc aceste prevederi, deoarece sunt absolvent din 1995 al 
Facultăţii de Electrotehnică Oradea şi din acest an (2007, n.ed.) 
student la Facultatea de Teologie Ortodoxă. 

însă, acum şase ani am dat un examen înainte de hirotonirea 
ca preot. Am absolvit acel test înaintea PS Ioan Mihălţan, 
răspunzând la mai multe întrebări din istoria Bisericii, din 
Dogmatică şi Liturgică. Faptul că nu am încă o diplomă teologică 
nu mă face vinovat de vreo greşeală dogmatică sau liturgică în 
lucrarea preoţească de până acum. Sunt şi alţi egumeni sau cu 
funcţii mai mari, asupra cărora nu s-au luat astfel de măsuri. De 
ce tocmai mie şi de ce tocmai după ce m-am opus pe faţă ereziei 
ecumeniste? 



25 



2. Ce studii aţi urmat şi absolvit în teologie? 

în teologia Sfinţilor Părinţi am „absolvit" până acum zece ani 
de ascultare necontenită în mănăstire. Vedeţi, motivele se leagă 
de lipsa diplomelor şi nu explicit de afirmaţiile mele. Unora le e 
frică de ceea ce spun şi de aceea îmi interzic să vorbesc. Dacă am 
greşit teologic, să dovedească greşeala, dar să acuzi pe cineva că 
nu are dreptate fiindcă nu are diplome ... este argumentul penibil 
al celor ce se tem de adevăr. 

PS Ioan mi-a sugerat în mai multe rânduri să fac facultatea, 
dar am considerat că nu este nevoie, ţinând seama de vârsta 
înaintată pentru a începe o facultate. Aveam atunci 31 de ani. I- 
am spus PS Ioan că fac preoţia din convingere şi nu ca pe o 
meserie, unde ai nevoie de o diplomă. Un alt motiv e cel al 
atmosferei din şcolile teologice, dăunătoare rânduielii monahale. 
Majoritatea profesorilor sunt ecumenişti. Astăzi, dacă nu eşti 
ecumenist, sau măcar să te prefaci că eşti, nu poţi face „carieră" în 
domeniu. I-am arătat PS Ioan temerile mele, a spus că mă 
înţelege şi că este de acord cu mine. 

3. Există alte criterii de eligibilitate acum faţă de 2001, pentru 
a deveni părinte egumen? 

Asta depinde şi de episcopul locului. Nu toţi episcopii ţin 
seama de acest lucru. Spre exemplu, părintele Cleopa a fost stareţ 
la mănăstirea Sihăstria şi la Slatina (o funcţie mai mare decât cea 
de egumen) peste 30 de ani şi nimeni nu i-a cerut vreodată o 
diplomă. Părintele Cleopa a avut doar două clase, dar în schimb a 
avut dăruire faţă de biserică mai mult decât cei cu diplome şi 
ranguri. Exemple ar fi multe, dar la ce folosesc. 

Sfinţii Apostoli au avut diplome? Nu, ci credinţa cea dreaptă. 
Cred că s-a înţeles ideea din cele prezentate mai sus. 

Dacă sunt sau nu egumen, asta nu mă schimbă cu nimic. 
Durerea mea este că nu mi se dă voie să predic şi să fac slujbe 
prin sate dintr-un motiv pueril. In multe din parohiile din 
împrejurimi am fost chemat de către preoţi şi credincioşi să 

26 



particip la diferite slujbe, în mod special unde sunt secte şi greco- 
catolici, dar şi bolnavi sau oameni cu diferite probleme. în 
predici încercam să propovăduiesc adevărata ortodoxie şi să-i 
întăresc pe oameni în dreapta credinţă. Acum vor să mă izoleze 
cât mai mult. 

4. A existat vreo polemică între dvs. şi episcopie? 

Niciodată. Totdeauna am făcut ascultare faţă de episcopii care 
au fost până în prezent. 

Părintele Iustin Pârvu, cel care m-a călugărit, când am venit în 
Ardeal mi-a spus să-mi fac datoria de preot şi ascultare faţă de 
mai marii mei. Aşa am făcut, ascultare din dragoste, nu din silă 
sau din interes. I-am iubit pe toţi episcopii mei şi pe PS Ioan, şi 
pe PS Petroniu, şi pe PS Sofronie. îi iubesc ca pe părinţi 
duhovniceşti. Aşa am fost învăţat la mănăstirea unde am fost 
călugărit, să ascult şi să iubesc. Voi face în continuare ascultare 
de PS Sofronie, aşa cum am făcut şi până acum, în limitele 
canoanelor şi învăţăturilor Sfinţilor Părinţi ai Bisericii Ortodoxe. 
Dacă mi se va cere să plec de la Huţa voi pleca, dar sufletul nu-1 
voi da nimănui. Toată averea mea stă într-o grămadă de cărţi şi 
hainele călugăreşti. 

5. Vă consideraţi victima unui grup de interese din interiorul 
episcopiei? 

Nu ştiu în ce măsură hotărârea luată a fost de la sine sau 
influenţată. Cert este că pentru mine şi pentru credincioşii din 
zonă a fost şi este o lovitură neaşteptată, nu atât funcţia din care 
am fost schimbat, ci oprirea de a participa la slujbe şi a predica în 
satele învecinate, precum şi interzicerea continuării 
construcţiilor de la schit. Nu mă consider o victimă, căci mai 
mult credincioşii au de suferit şi nu eu. Cu părintele protopop de 
Beiuş am vorbit şi mi-a spus că nu are nici un amestec în toată 
această treabă. De asemenea, nici cu consilierii sau alţi angajaţi ai 

episcopiei nu am avut neînţelegeri, nu cred că ar avea de ce să fie 
supăraţi pe mine. 



Fragment din răspunsul 

Ieromonahului Eftimie Mitra către 

Prea Sfinţitul Sofronie Drincec 

Prea Sfinţia Voastră 

Am luat la cunoştinţă de demiterea mea din funcţia de egumen 
la Schitul Huţa, în care am fost investit de către PS Ioan 
Mihălţan în anul 2001. 

Deoarece când am fost tuns în monahism am făgăduit că voi 
face ascultare de mai marii mei până la sfârşitul vieţii, vă asigur 
că vă voi împlini în continuare această poruncă. Până în prezent 
nu am ieşit niciodată din cuvântul Prea Sfinţiei Voastre şi nici 
din al celor care au ocupat înainte scaunul episcopal al Oradiei. 
Nu se cade să-mi menţionez meritele din perioada cât am ocupat 
această funcţie, promiţându-Vă că în ceea ce îmi veţi porunci pe 
viitor, mă voi supune, în măsura canoanelor şi învăţăturii 
Sfinţilor Părinţi ai Bisericii Ortodoxe. 

Dacă pentru a-mi putea mărturisi dreapta credinţă îmi veţi 
cere să renunţ la funcţie, Vă promit că voi renunţa nu doar la 
aceasta ci, dacă va trebui, şi la hainele de pe mine, la hrană sau 
libertatea lumească, dar la sufletul meu nu voi renunţa nicicând. 

în acest sens, Vă voi da exemplul ţăranilor din Ardeal care, în 
timpul ocupaţiei austro-ungare, au spus într-un glas oficialităţilor 
timpului: „Nu am decât un suflet si acela îl păstrez pentru Dumnezeu 
din Cer si nici o putere lumească nu mi-l poate stăpâni". Amin * 

) Bogdan I. Stanciu 

» 



Deci i-a zis Pilat: Aşadar eşti Tu împărat? Răspuns-a 
Iisus: Tu zici că Eu sunt împărat. Eu spre aceasta M-am 
născut şi pentru aceasta am venit în lume, ca să dau 
mărturie pentru adevăr; oricine este din adevăr ascultă 
glasul Meu. Pilat I-a zis: Ce este adevărul? Şi zicând 
aceasta, a ieşit iarăşi la iudei şi le-a zis: Eu nu găsesc în 
El nici o vină; Dar este la voi obiceiul ca la Paşti să vă 
eliberez pe unul. Voiţi deci să vă eliberez pe regele 
iudeilor? Deci au strigat iarăşi, zicând: Nu pe Acesta, ci 
pe Baraba. Iar Baraba era tâlhar. 
(Ioan 18.37-40) 



» 

AM ŞI EU DREPTUL 
SĂ GÂNDESC ? 



Fabian Seiche 




upă alegerea noului patriarh, lucrurile au luat o 
direcţie ciudată. îngrijorările care au fost înainte 
de alegeri nu par a fi fără bază. Nu trebuie să 
ascundem după deget faptul că în Sfântul Sinod 
sunt două tabere opuse: una ecumenistă şi una tradiţionalistă. 

Dacă privim dialogul interconfesional, am putea spune că 
nimic nu este rău. A dialoga cu oamenii care au alte păreri, alte 
convingeri, e un lucru bun, dacă scopul este adevărul şi numai 
adevărul. Dar ecumenismul, în forma în care se manifestă, e un 
pericol. însă, adepţii acestui ecumenism din sânul ierarhiei 
ortodoxe încearcă să-1 impună în forţă membrilor BOR şi mă 

refer în special la ierarhi care nu sunt încântaţi de direcţia pe care 
o are acest ecumenism, la monahii şi preoţii care au alte puncte 
de vedere vizavi de problema despre care discutăm. 

Afirmaţiile unui ierarh ortodox, adept al ecumenismului, cum 
că 90% din călugării care nu acceptă ecumenismul - mai exact nu 
sunt de acord cu maniera în care se abordează problema - sunt 
consideraţi „inculţi şi analfabeţi", este jignitoare. Această 
atitudine infatuată exclude dialogul tocmai din interiorul 
Bisericii, dreptul la un alt punct de vedere, la a-ţi expune 
argumentele faţă de controversata teorie ecumenistă. 

Vorbesc de un drept pe care nu mai poţi să-1 exerciţi într-o ţară 
democrată, într-o Uniune Europeană, unde dreptul la exprimare 
este fundamental, cu atât mai mult în Biserică - întruparea 
comuniunii şi a dragostei în Hristos. Ca o paranteză, potrivit 
Sfântului Ignatie de Antiohia, colegiul prezbiterial reprezintă 
colegiul apostolic, iar episcopul are continuitate apostolică nu ca 
individ, ci împreună cu cercul preoţilor. Sau mai bine zis, 
succesiunea apostolică se păstrează în comuniunea episcopului cu 
toate treptele ierarhice şi cu comunitatea, după învăţătura acestui 
sfânt părinte. De aceea episcopul ar trebui să ţină cont întâi de 
părerile clericilor care se află în treptele inferioare, fie preoţi de 
mir, fie preoţi monahi. Ierarhul Sofronie a mai afirmat că 
episcopii care nu sunt de acord cu ecumenismul vor fi trimişi la 
mănăstire şi înlocuiţi. 

Ce să înţelegem, că urmează o dictatură patriarhală? Că BOR 
nu va mai fi condusă în mod sinodal, de ierarhi cu conştiinţe 
libere? Să se adeverească vorbele intelectualului Dan Ciachir, că 
există o gaşcă sinodală care încearcă să impună machiavelic linia 
ecumenistă? Oare se va transforma sinodul BOR într-un 
organism inchizitorial care să se impună în forţă în mod tiranic? 
Oare vor fi excluşi episcopii, preoţii, monahii care nu sunt de 
acord cu linia impusă? 

Nu e de condamnat lupta de idei, de argumente, bineînţeles 
dacă se duce în limita decenţei, fără a se călca în picioare 

demnitatea umană. De condamnat este lupta personală, care a dat 
deja primele victime, e vorba de un stareţ schimbat din funcţie şi 
considerat „neascultător", căci nu se conformează directivelor 
impuse. Pentru că a avut tăria de a-şi exprima punctul de vedere, 
egumenul Eftimie de la Huţa a fost schimbat sub pretextul că nu 
are studii corespunzătoare în teologie, deşi este absolvent al 
facultăţii de inginerie. 

Personal sunt pentru dialogul interconfesional, dar nu sunt 
pentru ecumenismul care se manifestă în forma actuală, pe care-1 
consider panerezia timpului nostru, aşa cum îl consideră şi 
părintele Iustin Popovici, care urmează să fie canonizat la sârbi, 
precum şi părinţii athoniţi şi ruşi etc. Părintele Dumitru 
Stăniloae spunea că „ecumenismul este produsul masoneriei". 

Niciodată în Sfântul Munte Athos nu au fost daţi afară 
credincioşii de alte confesiuni care au vizitat acest loc sfânt al 
ortodoxiei, dar Chinotita athonită (adunarea supremă a Muntelui 
Athos formată din toţi stareţii mănăstirilor existente acolo) a 
condamnat şi condamnă ecumenismul drept erezia ereziilor. 

Facem o diferenţă clară între persoanele umane şi diferitele 
erezii pe care acestea le împărtăşesc, aşa cum trebuie să facem 
diferenţa între bolnavi şi boală. Pe omul bolnav ne luptăm să-1 
vindecăm, iar boala încercăm să o stârpim. Sfântul Ioan Gură de 
Aur are o omilie la Psalmul 141 foarte grăitoare în acest sens: 

„Haideţi să dăm drumul cu luare-aminte corăbiei care niciodată nu 
piere, nici nu naufragiază. Dar fiţi cu luare-aminte la cele ce au să se 
spună. Psalmul de azi ne duce la luptă cu ereticii, nu ca să-i doborâm 
că stau în picioare, ci ca să-i ridicăm că zac la pământ. Aşa e lupta 
noastră! Nu face din vii morţi, ci din morţi vii! E plină de bunătăţi, de 
multă blândeţe! Nu prigonesc cu fapta, ci cu cuvântul! Nu pe eretici, ci 
erezia. Nu urăsc pe om, ci rătăcirea şi vreau să o nimicesc. Nu lupt cu 
omul, că omul e lucrarea lui Dumnezeu, ci cu gândirea pe care a 
stricat-o diavolul şi vreau să o îndrept. Aşa vindecă doctorul bolnavul. 
Nu se luptă cu trupul bolnavului, ci stârpeşte răutatea trupului. Şi eu, 
dar, dacă mă lupt cu ereticii, nu mă lupt cu oamenii înşişi! Vreau să 

scot din ei rătăcirea, să curăţ puroiul. Obişnuit sunt să fiu prigonit, nu 
să prigonesc; să fiu izgonit, nu să izgonesc. Aşa biruia Hristos, nu 
răstignind ci fiind răstignit, nu pălmuind ci fiind pălmuit". 

Aşadar facem o diferenţă clară între omul eretic şi erezia ca 
dogmă. Pe omul eretic îl tratăm cu toată dragostea, încercăm să-1 
aducem la adevăr, încercăm să-1 salvăm, căci Dumnezeu nu vrea 
moartea păcătosului, ci să fie viu şi să se întoarcă, dar fără să-i 
încălcăm libertatea. 

Un lucru este clar, noi trebuie să avem dragoste faţă de toţi 
oamenii, indiferent de confesiune, pentru că aşa ne învaţă 
Mântuitorul Iisus Hristos, fără a le impune cu forţa crezul nostru, 
pentru că şi dacă vom încerca nu vom reuşi, căci că a impune cu 
forţa nu este în duhul lui Hristos. 

încă o întrebare pe care vreau să o adresez acelui ierarh 
ortodox, pe care îl admir pentru calităţile incontestabile pe care le 
are, cum ar fi zelul misionar, bun predicator, bun liturghisitor, 
dar să revin la întrebare: de ce nu mai au voie preoţii, călugării şi 
mirenii să meargă la mănăstirea Petru Vodă? 

Eu ştiu că mănăstirea este canonică, iar părintele Iustin Pârvu 
a suferit ani grei în închisorile comuniste din dragoste de neam şi 
de Biserică. Eu aş avea respect pentru anii de temniţă pe care 
părintele i-a suferit în perioada ateistă şi nu i-aş ameninţa pe 
preoţi şi pe călugări cu alte viitoare suferinţe... * 

Deci atunci Pilat a luat pe Iisus şi L-a biciuit. Şi ostaşii, 
împletind cunună din spini, l-au pus-o pe cap şi L-au 
îmbrăcat cu o mantie purpurie. Şi veneau către El şi 
ziceau: Bucură-te, regele iudeilor! Şi-I dădeau palme. Şi 
Pilat a ieşit iarăşi afară şi le-a zis: Iată vi-L aduc pe El 
afară, ca să ştiţi că nu găsesc în El nici o vină. 
(Ioan 19.1-4) 



» 

P.S. SOFRONIE 

ÎNCEPE VÂNĂTOAREA DE 

ANTIECUMENIŞTI 

Claudiu Târziu 




limpede pentru toţi cei zdraveni la cap: 
„ecumenismul" nu este credinţă, ci politică. Or 
politica se bazează nu pe Adevăr, ci pe interese. Iar 
cine stă în calea unei politici, deci a unei maniere 

de satisfacere a unor interese de către o entitate anume, se expune 

unui risc major. 

Ecumenismului i se opun în general cei întrarmaţi 

duhovniceşte, iar represaliile asupra lor nu întârzie să apară. 
Exemplu recent: ieromonahul Eftimie Mitra, egumenul 

Schitului Huţa - Bihor. Părintele a fost schimbat din funcţie şi 

oprit să slujească şi să predice în satele învecinate, pentru că a 
ridicat glas contra „ecumenismului". Pretextul a fost că părintele 
Eftimie Mitra nu are studii teologice, ca şi cum asta primează în 
monahism. După cum bine ştim, părintele Cleopa şi alţi sfinţiţi 
slujitori ai noştri n-au avut şcoală mai de loc, dar s-au dovedit 
mari duhovnici şi stareţi iubiţi. 

Părintele Eftimie este cunoscut pentru activitatea sa 
publicistică bazată pe învăţătura creştină adevărată, nutrită din 
Sfânta Scriptură şi din Sfânta Tradiţie, ca şi pentru atitudinea 
antiecumenistă făţişă. 

Pentru că a încercat să vorbească pe aceeaşi temă la şedinţa cu 
preoţii de la Beiuş, din 13 noiembrie 2007, părintele Eftimie a 
fost admonestat de PS Sofronie Drincec, Episcopul Oradiei, care 
a doua zi 1-a demis şi i-a interzis să mai slujească şi să mai predice 
în satele bihorene. 

PS Sofronie este cea mai proaspătă surpriză neplăcută a 
Sfântului Sinod. Afirmat ca un episcop tradiţionalist, patriot şi 
vrednic la Gyula, în Ungaria, PS Sofronie a fost susţinut pentru a 
deveni episcop al Oradiei de către unii dintre cei mai 
înduhovniciţi şi cu autoritate ierarhi ai noştri. 

însă, imediat după ce a fost ales la Oradea, PS Sofronie a 
început să-şi dea arama pe faţă. Mai că 1-a pus sub arest la 
domiciliu pe fostul episcop Ioan Mihălţan, pensionat şi retras din 
scaun din pricina bolii, 1-a exilat într-un capăt de judeţ pe 
Episcopul Vicar Petroniu Sălăjanul şi a început să tune şi să 
fulgere împotriva călugărilor antiecumenişti. 

Este de prisos să mai spun cui a făcut PS Sofronie campanie 
electorală pentru alegerea ca patriarh. 

Acum, PS Sofronie încearcă să impună politica ecumenistă cu 
forţa. 

în şedinţa de pe 13 noiembrie 2007, PS Sofronie a făcut 
următoarele afirmaţii grave: 

• că preoţii şi călugării care se opun ecumenismului sunt 
„răzvrătiţi"; 

• că mănăstirea Petru Vodă din judeţul Neamţ este „turbulentă" 
şi trebuie ocolită; 

• că nu trebuie luate în seamă cuvintele duhovniceşti ale 
părintelui Iustin Pârvu, stareţul de la Petru Vodă, ca şi acelea 
ale părintelui Arsenie Papacioc de la Techirghiol (doi dintre 
uriaşii duhovnici pe care îi mai are ortodoxia romanească), şi 
alţi „aşa-zişi duhovnici care nu fac altceva decât tulburări"; 

• că monahii antiecumenişti sunt „analfabeţi şi inculţi"; 

• că ierarhii care vor mai da binecuvântare pentru cărţi care se 
opun eresului ecumenist vor fi maziliţi, adică, în limbajul 
diplomatic pe care 1-a folosit PS Sofronie, „se vor trezi mutaţi 
de canon într-o mănăstire"! 

Demiterea unui egumen mai poate fi acceptată, chiar dacă s-a 
făcut fără un motiv valid. Dar vorbirea de rău a unor trăitori şi 
apărători ai Ortodoxiei, ca părintele Iustin sau părintele Arsenie, 
or ameninţarea unor episcopi, nu pot fi tolerate. 

Să fiu iertat, dar dacă aşa înţeleg unii sinodali să impună la noi 
„ecumenismul", mă tem că vor fi pricină de mare smintire. Să nu 
fie! * 

Deci a ieşit Iisus afară, purtând cununa de spini şi 
mantia purpurie. Şi le-a zis Pilat: Iată Omul! Când L- 
au văzut deci arhiereii şi slujitorii au strigat, zicând: 
Răstigneşte-L! Răstigneşte-L! Zis-a lor Pilat: Luaţi-L 
voi şi răstigniţi-L, căci eu nu-I găsesc nici o vină. Iudeii 
i-au răspuns: Noi avem lege şi după legea noastră El 
trebuie să moară, că S-a făcut pe Sine Fiu al lui 
Dumnezeu. Deci, când a auzit Pilat acest cuvânt, mai 
mult s-a temut. Şi a intrat iarăşi în pretoriu şi I-a zis lui 
Iisus: De unde eşti Tu? Iar Iisus nu i-a dat nici un 
răspuns. 
(Ioan 19.5-9) 



» 

NU ESTE CORECTA DECIZIA 
PREASFINŢIILOR VOASTRE! 




rin simpla lor prezenţă, monahii dau pildă 
oamenilor despre felul cum poate fi interpretată 
viaţa, altfel decât raportând-o exclusiv la rosturile 
pământeşti. Ei propovăduiesc Evanghelia prin 
modul cel mai temeinic cu putinţă - al exemplului. Despre 
monahi spunea proorocul Isaia când vorbea: „Glasul ce strigă în 
pustie: Pregătiţi calea Domnului, drepte faceţi cărările Lui!". 

Cu multă tristeţe în suflet, am luat la cunoştinţă despre 
hotărârea Episcopiei Ortodoxe a Oradiei, Bihorului şi Sălajului, 
cu privire la eliberarea din funcţia de egumen al Schitului Huţa a 
Prea Cuviosului Părinte Eftimie. De asemenea, şi despre 
interzicerea participării şi predicării acestuia în parohiile 
învecinate fără binecuvântarea scrisă a chiriarhului. Pretextul 
este că părintele Eftimie Mitra nu are studii teologice, ca şi cum 
asta ar fi prima mare condiţie în monahism. Preasfinţiile Voastre, 

părintele Cleopa şi alţi sfinţiţi slujitori ai noştri n-au avut şcoală 
mai deloc, dar s-au arătat aleşi povăţuitori ai neamului şi 
nepreţuiţi rugători! 

Ne întrebăm cu durere în suflet, de ce acest cuvios părinte 
trebuie să sufere de pe urma ecumenismului dorit de mai marii 
bisericii noastre ortodoxe? Aşa ne păstrăm noi, oare, credinţa 
noastră strămoşească, credinţa plătită cu jertfe de sânge de Sfinţii 
noştri Martiri şi Mărturisitori? Din păcate, conducerea 
Episcopiei Bihorului nu ţine cont de ceea ce spune Scriptura, şi 
anume: ,JDrept aceea, luaţi aminte de voi înşivă şi de toată turma, 
întru care Duhul Sfânt v-a pus pe voi episcopi, ca să păstraţi Biserica 
lui Dumnezeu, pe care a câştigat-o cu însuşi sângele Său" (Fapte 
20.28). 

Această conducere uită de Canonul 58 Apostolic, care vorbeşte 
despre „datoria sfântă a ierarhilor de a învăţa poporul în credinţa lui 
în dogmele dreptei credinţe şi să-l conducă la credinţa adevărată!" 
După cum se ştie, canoanele leagă conţinutul adevărului de 
credinţa care trebuie transmisă credincioşilor, constând în 
învăţătura revelată păstrată în Sfânta Scriptură, statornicită prin 
canoanele 60, 85 Apostolice, 2 Trulan, 59 şi 61 Laodiceea, 24 
Cartagina, 91 Sfântul Vasile cel Mare şi să urmeze predania dată 
de Sfinţii Părinţi. 

Conducerea Episcopiei uită de afurisenia care se poate pune 
asupra celor care nu îi feresc pe credincioşi de erezii şi nu îi 
întăresc în credinţă. De ce îi prigoniţi pe mărturisitorii credinţei 
ortodoxe? Acest Preacuvios Părinte Eftimie este printre puţinii 
care luptă împotriva ecumenismului. Nu este corectă decizia 
Preasfinţiilor Voastre! 

De peste 70 de ani, Ortodoxia participantă la mişcarea 
ecumenistă se face părtaşă la rătăcire. Mişcarea ecumenistă a 
susţinut toate guvernele de stânga şi s-a ferit să ia apărarea 
preoţilor şi a credincioşilor martirizaţi pentru dreapta credinţă. 
Sfinţii Părinţi de la Muntele Athos numesc mişcarea ecumenistă 
cea mai mare erezie a secolului nostru. 

Despre ecumenism părintele Cleopa vorbeşte: „Biserica 
neortodoxă nu va renunţa niciodată la credinţa ei ca să vină la Biserica 
Ortodoxă, niciodată nu va exista o unire între biserici. Dacă Sfinţii 
Părinţi întruniţi la cele 7 S oboare ale Bisericii şi cele 11 Sinoade 
Locale în primele veacuri creştine nu ar fi vegheat asupra apărării 
dogmelor şi învăţăturilor dreptei credinţe ortodoxe, noi, astăzi, poate nu 
mai eram creştini ortodocşi. Deci, să fim cu luare aminte ca jertfa 
sfinţilor noştri părinţi să nu fie zadarnică. Astfel, ne pierdem şi noi 
mântuirea şi îi dezbinăm şi pe credincioşii Bisericii Ortodoxe atât de 
statornici, evlavioşi şi devotaţi!" 

Părintele Dumitru Stăniloae, de asemenea, atrage atenţia 
asupra metodei Bisericii Catolice de a camufla cât mai abil 
încercarea de a adormi conştiinţele ortodoxe sub masca „nobilă şi 
generoasă" a ecumenismului! 

Tot pe această cale, dorim să atragem atenţia asupra faptului că 
ieromonahului Visarion Tuderici, tot de la Schitul Huţa, i se 
interzice să urmeze medicina. De asemenea, pe raza satului Fiziş, 
localitate aparţinătoare de comuna Finiş, la fel ca Schitul Huţa, 
nu se acordă binecuvântare pentru întemeierea unei obşti 
monahale de maici. De ce? Probabil pentru că şi creştinii 
ortodocşi din Fiziş, la fel ca şi cei din împrejurimi, luptă să-şi 
păstreze credinţa ortodoxă strămoşească! 

Nădejdea noastră este ca preoţii, credincioşii şi monahii să 
ceară Patriarhiei Ortodoxe Române să părăsească mişcarea 
ecumenistă, în care se prăbuşesc unii preoţi şi chiar ierarhi, 
căutând mai mult slava oamenilor, decât slava lui Dumnezeu. 



L 5 



Părinte Eftimie, cu noi este Dumnezeu, să nu ne temem de 



ceea ce ne vor face oamenii! 



Semnează, 

Un grup de credincioşi ortodocşi din comuna Finiş, localitatea 

Beiuş şi celelalte împrejurimi ale Beiuşului 

Deci Pilat i-a zis: Mie nu-mi vorbeşti? Nu ştii că am 
putere să Te eliberez şi putere am să Te răstignesc? Iisus 
a răspuns: N-ai avea nici o putere asupra Mea, dacă nu 
ţi-arfifost dat ţie de sus. De aceea cel ce M-a predat ţie 
mai mare păcat are. Pentru aceasta, Pilat căuta să-L 
elibereze; iar iudeii strigau zicând: Dacă II eliberezi pe 
Acesta, nu eşti prieten al Cezarului. Oricine se face pe 
sine împărat este împotriva Cezarului. Deci Pilat, 
auzind cuvintele acestea, L-a dus afară pe Iisus şi a şezut 
pe scaunul de judecată, în locul numit pardosit cu pietre, 
iar evreieşte Gabbata. 
(Ioan 19.10-13) 

JOCURI DE CULISE 

Episcopul Sofronie Drincec îşi pune în 
aplicare o tactică diplomatică 



Cristian Marc 




n urma prezentării în presa locală a evenimentelor 
legate de abuzul în funcţie a PS Sofronie în cazul 
y[~ demiterii părintelui Eftimie Mitra, Episcopia Oradiei 
a şi luat măsurile de rigoare. Prima măsură a fost aceea 
că ierarhul a dat poruncă părintelui Eftimie să nu mai răspundă 
presei la nici o întrebare. în cazul în care presa va publica vreo 
informaţie legată de acest subiect, părintelui Eftimie i se va 
întocmi dosar pentru caterisire pe motivul că nu a făcut ascultare. 
A doua măsură a fost aceea de a i se propune părintelui Eftimie 
să plece de bună voie din eparhie, cu toate că în zona Beiuşului 
are aproximativ 300 de fii duhovniceşti. Astfel, părintele Antim 
(cunoscut cu numele de Ionuţ Oprea), mâna dreaptă a PS 
Sofronie, 1-a invitat pe părintele Eftimie în biroul vicarului 
Mihail Tărău, unde i-a propus să-şi ceară singur ieşirea din 
eparhie şi să plece în linişte, fără a spune nimănui de această 
discuţie. De acest lucru nu este străin nici protopopul Beiuşului, 
părintele Ioan Balint, şi nici eclesiarhul catedralei din Oradea, 
părintele Antonie Pinta, care au fost de faţă la discuţie. 

Părintele Eftimie a refuzat să ceară ieşirea din eparhie, 
spunându-i lui Antim: „Nu semnez aşa ceva. Nu îmi părăsesc 

credincioşii". Auzind acestea, părintele Antim 1-a ameninţat pe 
Eftimie că dacă nu va pleca de bună voie, va fi trimis în 
consistoriu la Patriarhie, pe motiv că a părăsit mănăstirea fără 
binecuvântarea episcopului. Martori în acest sens s-au pus 
protopopul de Beiuş, părintele Ioan Balint, şi părintele Antonie 
Pinta din Oradea, care au declarat că, în timp ce îl căutau pe 
părintele Eftimie la schit, acesta era în satul vecin, la Fiziş. 
Oamenii lui Sofronie caută motive serioase să îl pună la punct pe 
părintele Eftimie, deja pornindu-se un război în toată regula, în 
care ambiţiile ierarhului sunt mai presus de orice. Cu toate că 
majoritatea preoţilor şi credincioşii din zona sunt de partea lui 
Eftimie, pentru cei de la Episcopia Oradiei asta nu mai contează 
absolut deloc. 

A treia acuzaţie adusă părintelui Eftimie e aceea că a colaborat 
cu anumite secte, cum ar fi „Biserica secretă". Cu toate că 
părintele Eftimie a declarat că nu are nimic în comun cu această 
sectă, părintele Antim insistă să aducă în continuare această 
acuză. Pentru a-i închide gura lui Antim, părintele Eftimie a dat 
în scris o declaraţie că nu are nici o legătură cu această sectă şi a 
cerut ca acuzele să fie dovedite. Nici până astăzi oamenii 
episcopului nu au reuşit să-şi argumenteze acuzaţiile. 

Nefiind vinovat, părintele Eftimie a cerut scuze că a furnizat 
informaţii presei legate de prigonirea sa, dând dovadă de 
smerenie şi înţelepciune. In ceea ce priveşte ecumenismul, 
părintele Eftimie a refuzat să îşi retragă cuvintele, susţinând că 
aceasta este mărturisirea sa de credinţă. De asemenea, din ziua în 
care a primit decizia chiriarhală de a fi destituit, a predat 
părintelui Visarion Tuderici conducerea schitului, rămânând în 
propria ctitorie ca un simplu vieţuitor, fără a face vreo contestaţie 
forurilor ierarhice superioare sau a-1 acţiona în instanţă pe PS 
Sofronie pentru abuzul în funcţie şi nedreptatea făcută. 

Ziarele care au avut curajul să prezinte acest subiect sunt 
Bihoreanul şi Crişana. * 

) Bogdan I. Stanciu 

Şi era Vinerea Paştilor, cam la al şaselea ceas, şi a zis 
Pilat iudeilor: Iată împăratul vostru. Deci au strigat 
aceia: Ia-L! Ia-L! Răstigneşte-L! Pilat le-a zis: Să 
răstignesc pe împăratul vostru? Arhiereii au răspuns: Nu 
avem împărat decât pe Cezarul. Atunci L-a predat lor ca 
să fie răstignit. Şi ei au luat pe Iisus şi L-au dus ca să fie 
răstignit. 
(Ioan 19.14-16) 



>* 

OCHIUL DRACULUI 



a 



A DEZBINAT CLERICII BIHORENI 

Alex Muscaliu 




ăzboiul pe retrocedări între clericii Bisericii 
Ortodoxe Române şi cei ai instituţiei similare 
greco-catolice durează de foarte mult timp dar, 
din cauza intereselor unora dintre ei, au fost 
create alianţe care au dezbinat instituţia sfântă ortodoxă. Unul 
dintre conflictele de amploare a avut loc în Bihor, unde 
Ieromonahul Eftimie Mitra - stareţul mănăstirii Huţa, a fost 
eliminat în urma unei alianţe mai mult sau mai puţin cunoscute, 
între reprezentanţii Bisericii Ortodoxe şi cei ai Bisericii Greco- 
Catolice. 

Concret, deşi Eftimie a crezut că a fost dat afară de către PS 
Sofronie din cauza remarcilor sale negative referitoare la 

ecumenism (mişcare religioasă ce urmăreşte scopul de a unifica 
toate bisericile aşa-zis creştine, n.ed.), adevăratul motiv al 
demiterii sale a fost refuzul predării terenurilor pe care se află 
mănăstirea ce o conduce. 

în fapt, totul a început din momentul în care preotul Dumitru 
Sălăjan a renunţat la ortodoxie. El a fost caterisit pentru 
apostazie, adică în termeni populari, a trădat credinţa, după ce a 
trecut, împreună cu enoriaşii săi, la greco-catolicism înaintea 
Paştelui din anul 2006. Motivele invocate de către Sălăjan au fost 
problemele pe care le-a avut cu Episcopia Ortodoxă Oradea. 

împreună cu el, dintre cei aproximativ 400 de localnici pe care 
îi păstorea, 350 au semnat tabelul de trecere la Biserica Greco- 
Catolică, fiind nemulţumiţi de nedreptăţile pe care Episcopia 
Oradea le-a pricinuit păstorului lor. Dorinţa de mutare a 
sătenilor a fost acceptată şi astfel a fost constituită legal o nouă 
parohie. Mai grav este faptul că locaşul de cult construit pentru 
Biserica Ortodoxă a devenit proprietatea Bisericii Greco-Catolice, 
instituţia din urmă motivând că, datorită faptului că a fost 
construit de către enoriaşi, ei au tot dreptul să o păstreze. 

întreaga manevră a fost făcută, susţine presa locală, profitând 
de neînţelegerile dintre săteni care, în loc să fie amortizate de 
păstor, au fost amplificate şi au degenerat într-un scandal care a 
determinat populaţia să treacă la catolicism. Sălăjan, imediat 
după ce şi-a schimbat credinţa, a fost numit, datorită „revelaţiei" 
pe care a avut-o şi populaţiei pe care a convertit-o la catolicism, în 
funcţia de inspector peste pădurile şi domeniile recent dobândite 
de greco-catolicii din Bihor. 

Apoi, pentru a-şi consolida poziţia în rândul instituţiei 
religioase la care a trecut, Sălăjan i-a făcut o vizită lui Eftimie 
Mitra în încercarea de a-1 convinge să renunţe la credinţa 
ortodoxă şi să intre în rândurile catolicilor, căci „se schimbă doar 
stăpânul, nu şi biserica". Persoana care trebuia convinsă era cea 
care, în 1991, a obţinut dreptul de proprietate asupra poienii 
„Topliţa". 

Dumitru Sălăjan: „Nu vezi că Dumnezeu e doar în predici?" 

„...Restul se rezumă doar la bani". Totodată, Eftimie este omul 
care, împreună cu ieromonahul Visarion Tudorici, conduce 
schitul Huţa - o bucată de 3,8 hectare de pământ care se află 
situată în mijlocul terenurilor câştigate de greco-catolici. Astfel, 
pentru Sălăjan, mănăstirea din Huţa reprezenta „cireaşă de pe 
tort" deoarece, prin obţinerea ei, Biserica Catolică obţinea 
controlul total în zonă, aceştia nemaiavând astfel problema unui 
locaş ortodox care să le creeze probleme. 

într-una din discuţiile pe care Dumitru Sălăjan le-a avut cu 
Eftimie, primul, folosindu-se de vorbe necuvenite unui păstor şi 
în încercarea de a-1 converti pe conducătorul Mănăstirii Huţa, i-a 
spus: „Mă, şi la musulmani dacă aş trece, oamenii ăştia ar veni după 
mine. Numai că musulmanii n-au păduri". 

Ba mai mult, într-un gest de blasfemie necuvenită unui preot, 
Sălăjan a mai spus: „Hai şi tu la noi, te fac administrator peste tot ce 
vezi aici. Trebuie să dispară Cărţile Funciare care ne încurcă, după 
care primeşti o maşină ca lumea. Eşti naiv, nu vezi că Dumnezeu e 
doar în predici? Restul se rezumă doar la bani". Eftimie, neinteresat 
de oferta pe care „trădătorul" i-a făcut-o, i-a spus că acest lucru 
nu se va întâmpla şi că, dacă are vreun gând cu terenurile pe care 
se află locaşul său de cult, trebuie să ştie faptul că a cerut prin 
justiţie o ordonanţă de interdicţie de tăiere a brazilor din 
teritoriul mănăstirii, până la definitivarea proceselor pe rol. 
Enervat peste măsură de afirmaţiile lui Eftimie şi de refuzul 
acestuia, Sălăjan 1-a ameninţat şi i-a spus că se va folosi de 
relaţiile pe care le are şi îl va pune la punct. 

După discuţia tăioasă, Sălăjan a părăsit schitul ortodox şi nu s- 
a mai întors, dar, după cum vom relata în continuare, a reuşit, 
prin înţelegerile cu mai-marii Bisericii Ortodoxe, să îl elimine 
din „jocul spiritual" pe preotul din Huţa. 

Eftimie, demis pe baza înţelegerilor dintre Sofronie, Biserica 

Catolică şi Sălăjan 

După ameninţările lui Sălăjan, Biserica Catolică, realizând că 
Eftimie nu va renunţa la ortodoxie pentru bani, a recurs la un 
plan care nu putea da greş. Folosindu-1 pe Sălăjan care, datorită 
credinţei sale iniţiale, avea cunoştinţe în rândul mai-marilor 
Bisericii, a pus la cale un pact cu Prea Sfinţitul Sofronie. Acesta 
din urmă, după eliminarea lui Eftimie, avea să câştige 
echivalentul în bani al unor terenuri pe care greco-catolicii le 
ceruseră în instanţă, întreaga afacere făcându-se sub forma unui 
tratat de „pace şi bună-înţelegere" între cele două biserici. 

PS Sofronie, profitând de ideile tradiţionaliste ale lui Eftimie, 
a izbândit să-1 stigmatizeze şi să-1 demită de la Mănăstirea Huţa. 
Realizând că a fost eliminat din rândurile preoţilor din cauze nu 
tocmai creştineşti, Eftimie a redactat o scrisoare deschisă în care 
a povestit modul în care a fost înlăturat pe nedrept de la 
conducerea Mănăstirii Huţa. 

într-o primă instanţă, întregul conflict a pornit, potrivit 
spuselor lui Eftimie, în data de 31 octombrie 2007, la întrunirea 
ecumenică la nivel de dialog interconfesional între ortodocşi şi 
greco-catolici. Prima sămânţă de conflict a avut loc în momentul 
în care Eftimie Mitra 1-a întrebat pe episcopul greco-catolic unit 
cu Roma „Cu ce gânduri aţi venit?", răspunsul fiind că a venit cu 
gânduri bune, dar, potrivit scrisorii, între cele două instituţii 
bisericeşti existau procese care durau de foarte mult timp şi care 
aveau ca ţintă o serie de terenuri din zonă. 

Curiozitatea manifestată de ieromonah a fost catalogată de PS 
Sofronie drept „obrăznicie", deoarece episcopul greco-catolic era 
un invitat. După acest incident, toată lumea s-a aşezat în sală şi 
au început negocierile pentru un număr mai mare de terenuri, 
biserici şi case parohiale, motiv pentru care părintele Eftimie, 

aşezat în primul rând, i-a şoptit unui prieten de-al său că 
pretenţiile pe care greco-catolicii le-au emis sunt exagerate. 

Discuţia însă a fost auzită de Prea Sfinţitul Sofronie care, în 
mijlocul şedinţei, i-a criticat dur pe cei doi „comentatori", spre 
satisfacţia episcopului greco-catolic. întâlnirea s-a desfăşurat în 
continuare, între ierarhi fiind semnat un document prin care-şi 
recunoşteau reciproc „demnitatea eclesiastică". 

După acest eveniment, a urmat un altul, petrecut în data de 13 
noiembrie 2007 unde, în cadrul unei şedinţe preoţeşti la Beiuş, 
PS Sofronie a prezentat aspectul pozitiv al ecumenismului şi 
necesitatea înfiinţării unor episcopii şi mitropolii ortodoxe peste 
Prut. Tot în acest context, PS Sofronie a explicat faptul că există 
mai mulţi preoţi „răzvrătiţi" care nu sunt supuşi Sfântului Sinod, 
în ceea ce priveşte ecumenismul. 

PS Sofronie: „90% din monahii din România sunt analfabeţi şi 

inculţi" 

Astfel a fost pomenită Mănăstirea Petru-Vodă, pe care a 
caracterizat-o drept „turbulentă". Majoritatea celor prezenţi la 
întâlnire a spus că 90% din călugări şi călugăriţe sunt împotriva 
acestui fenomen, în replică Sofronie declarând că: „Nu mă miră, 
deoarece 90% din monahii din România sunt analfabeţi §i inculţi". 

Ba mai mult, preoţii prezenţi au mai adăugat că multe dintre 
cărţile care luptă împotriva ecumenismului sunt apărute cu 
binecuvântarea unor membri ai Sfântului Sinod, Sofronie 
ameninţând din nou: „dacă aceşti ierarhi vor mai da binecuvântare 
pentru astfel de cărţi, se vor trezi mutaţi de canon la mănăstire". 

Supărat de cele spuse de Sofronie, Eftimie s-a ridicat, luând 
cuvântul în apărarea colegilor. Nici nu a apucat să spună bine ce 
avea de spus, căci a fost întrerupt de către Prea Sfinţit: „Tu să 
taci. Ştiu ce duh te stăpâneşte. Vorbim după şedinţă între patru ochi". 

în discuţia din biroul PS Sofronie, acesta i-a spus părintelui 
Eftimie: „ Tu ca si monah trebuie să fii smerit si nu să mă contrazici pe 

mine. Eu sunt episcop". După aceste cuvinte, ierarhul nu a mai 
spus nici un cuvânt şi a lăsat lucrurile să curgă de la sine, de 
parcă nimic nu s-ar fi întâmplat. 

în ziua ce a urmat, Eftimie a primit hotărârea episcopului prin 
care a fost demis din funcţia de egumen, interzicându-i-se 
explicit de a mai sluji şi predica în satele învecinate. 



PS Sofronie nu poate fi contactat 

Oricât de bună ar fi imaginea celor care se află la conducerea 
Episcopiei Oradiei, aceştia nu sunt nici pe departe ceea ce par. 

Astfel, Eftimie cel neecumenist a arătat, prin faptele sale, că 
manevrele care au loc în rândul înaltelor feţe bisericeşti sunt 
destul de necreştine şi că interesele „pământeşti" primează în faţa 
credinţei. 

în încercarea de a afla un motiv oficial pentru care Eftimie 
Mitra a fost demis din funcţia pe care o deţinea, reporterii 
„Interesul Public" au contactat telefonic Episcopia Ortodoxă 
Română a Bihorului, Oradiei şi a Sălajului. Aici, după ce li s-a 
făcut legătura telefonică dintr-o parte în alta, s-a ajuns la Biroul 
de Presă. O domnişoară care făcea parte din această structură, 
după ce a auzit subiectul care se vrea a fi discutat cu PS Sofronie, 
a exclamat: „Aoleu", după care a explicat că ierarhul este într-o 
şedinţă. 

Totodată, coincidenţa a făcut ca purtătorul de cuvânt să fie 
acasă suferind de pneumonie şi să nu poate vorbi la telefon, 
deoarece mobilele instituţiei au fost tăiate din cauza neplăţii 
facturilor. într-un final s-a convenit ca, pentru a putea afla ceva 
răspunsuri, să ni se facă legătura cu secretarul personal al Prea 
Sfinţitului, Cristian Rus. însă acesta a declarat că nu poate spune 
nimic deoarece „din păcate, eu nu am calitatea să vă spun" . * 

BIHOREANUL - săptămânal de Oradea 

» 



Şi ducându-Şi crucea, a ieşit la locul ce se cheamă al 
Căpăţânii, care evreieşte se zice Golgota, unde L-au 
răstignit, şi împreună cu El pe alţi doi, de o parte şi de 
alta, iar în mijloc pe Iisus. Iar Pilat a scris şi titlu şi l-a 
pus deasupra Crucii. Şi era scris: Iisus Nazarineanul, 
împăratul iudeilor! Deci mulţi dintre iudei au citit acest 
titlu, căci locul unde a fost răstignit Iisus era aproape de 
cetate. Şi era scris: evreieşte, latineşte şi greceşte. Deci 
arhiereii iudeilor au zis lui Pilat: Nu scrie: împăratul 
iudeilor, ci că Acela a zis: Eu sunt împăratul iudeilor. 
Pilat a răspuns: Ce am scris, am scris. 
(Ioan 19.17-22) 



» 

DESPRE PRIGONIREA PĂRINTELUI 

EFTIMIE MITRA SAU DESPRE 

DETURNAREA IUBIRII 

Oana Iftime 




acă nu aş fi împotriva superstiţiilor şi a 
propagării lor, aş zice că ziua de marţi, 13 
noiembrie a fost cu adevărat fatidică. O zi în care 
ne-am străduit a mânia pe Dumnezeu, cu 
anumite accente particulare. 

A fost ziua noii exilări a Sfântului Ioan Hrisostomul, dar şi a 
începutului prigonirii părintelui Eftimie Mitra (pentru detalii, 
căutaţi pe net, după numele părintelui şi veţi găsi întreaga 
poveste). Ce au în comun cele două fapte şi de ce le-am încadrat 
la „accente speciale" în încercarea de a ne prăbuşi „cerul în cap"? 

Ambele stau sub semnul ecumenismului. Cum ar trebui să 
arate, după dreptate, acest semn, nici nu vreau să mă gândesc. 
Afirm, însă, că cel al Crucii Mântuitorului nu are cum fi, în mod 
cert. Nu avem aceleaşi idei, despre Cruce, ortodocşii şi ceilalţi 
„creştini"- nici despre motivele Răstignirii, nici despre cum ar 
trebui să ne închinăm, iar unii pur şi simplu reneagă Crucea, cu 
totul. Neavând aceeaşi raportare, acelaşi înţeles al Crucii, cum de 
ne numim cu toţii creştini, în primul rând, şi cum de pretindem 
a avea ca simbol al dialogului ecumenic un semn în care fiecare 
vede altceva? Iertare, dar pare grozav de ilogic, de calp, de jalnic. 
Aşadar, aş zice că se respinge, de drept, propunerea de simbol al 
dialogului interconfesional. 

Or, dacă nu simbolul creştin prin excelenţă, atunci ce punem 
acolo, oameni buni? Şi, poate ceva la care nu se potriveşte Crucea 
să fie creştinesc, bun, frumos, drept? 

Evident, acesta este un exerciţiu retoric. Se foloseşte intens 
Crucea, ca simbol, de către organizaţiile care promovează 
ecumenismul. Am vrut, însă, să atrag atenţia asupra falsităţii 
acestei opţiuni, falsitate de care, probabil, mulţi nici măcar nu-şi 
dau seama. Cruce nu înseamnă numai două beţe sau două linii 
aşezate în unghi drept, ci infinit mai mult, după cum infinită este 
şi dragostea dumnezeiască din care am primit-o. Ca ortodocşi, ar 
trebui să avem idee de diferenţa dintre închinarea dreaptă şi cea 
strâmbă. A te închina nu înseamnă în niciun caz a mâzgăli prin 
aer ceva la care nu te raportezi cu sufletul. Aceea este un fel de 
măsură muzicală de 4/4, văzută în oglindă, nu Sfânta Cruce. 

Crucea cea adevărată se face cu trupul şi cu sufletul, şi asupra 
amândoura. Nu cu mintea în vacanţă, ci fiind conştienţi de 
semnul sfânt, de ceea ce s-a făcut pentru noi prin Cruce, de faptul 
că fiecare însemnare este mărturisire a Dumnezeului Adevărat şi 
chemare a Lui. Crucea nu este un simplu simbol cultural, ci 
mântuitorul semn, care sfinţeşte, care alungă răul, cu „nebiruită 
şi dumnezeiască putere". Având acestea în minte, cum ar mai 
îndrăzni cineva să folosească tocmai Crucea pe post de simbol al 

58 



unei mişcări care cocoloşeşte neadevărul strecurat în credinţă?? 
Se vede, însă, că nu se gândesc la nimic din toate acestea. Altfel, li 
s-ar cutremura sufletul şi n-ar mai îndrăzni. 

Să revenim la cronica zilei de 13 noiembrie. Relatarea faptelor 
care îl implică pe părintele Eftimie nici măcar nu pare 
halucinantă. Cel puţin în ceea ce mă priveşte, pot spune că mă 
aşteptam la asemenea lucruri, având în vedere ardoarea cu care se 
promovează, din ce în ce mai des, ecumenismul. Deşi mă 
aşteptam, tristeţea tot a venit, peste mine, exact ca atunci când 
ştii că undeva este război şi că mor oameni şi, deodată, ţi se arată, 
la ştiri, fotografia unuia dintre cei ucişi. Impactul personalizării, 
al identificării precise a cuiva care tocmai a lăsat gol un loc, în 
lume, în chip iremediabil. Iată, am spus, o victimă nominalizată a 
războiului nevăzut, de pe unul din fronturile principale. 

Citim că părintele a participat, pe 13 noiembrie, la o întâlnire a 
preoţilor, unde a fost admonestat de către ierarhul său pentru 
poziţia antiecumenistă. A doua zi, pe 14, părintele Eftimie a fost 
depus din funcţia de egumen şi plasat sub interdicţia de a mai 
predica în satele învecinate schitului în care vieţuieşte. Evident, 
pretextele oficiale din actul de depunere sunt cu totul altele, 
anume că părintele nu ar avea studii teologice, ceea ce, până în 13 
noiembrie 2007, nu constituise un impediment. Şi, de altfel, lipsa 
studiilor teologice formale (în toate sensurile termenului) nu a 
împiedicat pe cei merituoşi înaintea lui Dumnezeu să fie stareţi 
şi/sau călăuzitori ai poporului (s-a şi dat exemplul părintelui 
Cleopa, oierul cu două clase, îl adaug şi eu doar pe cel al 
părintelui Porfirie). 

Cum poate un episcop să poarte într-o mână Crucea şi în 
cealaltă bâta, fără a risca să pocnească oamenii cu crucea, sau să-i 
binecuvânteze cu bâta? Ceea ce s-ar zice că nu se face, nici una, 
nici cealaltă. 

Cum poate cineva să asuprească pe altul, pe motiv că acesta din 
urmă nu are dragoste de fraţi??? Chiar nu sesizează nimeni 
ridicolul, paradoxul, suceala nătângă a situaţiei? Nu se vede 

ingineria demonică, la lucru, încurcând minţile oamenilor? Ce se 
întâmplă cu noi? 

Oare nu realizează, măcar cei care „l-au pus la punct" pe 
Eftimie cel cu gură (prea) mare că îşi dinamitează propria poziţie, 
prin asemenea manifestări? Deja se simte o nerăbdare din parte 
promotorilor ecumenismului, care le periclitează noul Babei, 
construit în ani şi ani de zile, de pe vremea primelor „comisii de 
dialog", termen de care, dacă ar fi să întrebăm pe vreun cetăţean 
al cerului, cel mai probabil că va spune că nu a auzit: „Eu ştiu de 
sinoade, ce-i aia comisie de dialog interconfesional?? Mă 
depăşeşte subiectul, încercaţi dedesubt..." 

Râdem cu fiere, pentru a nu plânge cu lacrimi de sânge. Poate, 
cine ştie, ceva va avea, totuşi, impact? ... Ironia, dacă nu tonul 
serios, trasul copilăresc - răutăcios de mânecă, dacă nu abordările 
retorice standard... Ce să mai facem, dragilor, ca să vă deşteptaţi? 
Să nu vă îndoiţi că intenţia de dincolo de toate acestea este 
curată, chiar dacă vă exasperează figurile noastre, vocea noastră, 
stilul, sau mai ştiu eu ce. Suntem cu toţii oameni, ai Aceluiaşi 
Dumnezeu şi e sfâşietor să vezi cum cineva este deturnat, 
„scăpat" din năvodul iubirii adevărate. Nu e libertate în larg, de 
data aceasta, ci moarte, mişună prădătorii pe acolo. Mai bine vă 
lăsaţi prinşi, de Cel Care umbla cu pescarii şi Care prin Apostoli a 
vânat lumea, cum spune troparul Ortodoxiei. O singură plasă are, 
nu mai multe, o singură Biserică, nu n x , în funcţie de ce nouă 
„grupare creştină" se mai înregistrează la stat. 

Se vorbeşte atâta de iubire, pe care s-ar întemeia ecumenismul 
şi pe care nu ar avea-o antiecumeniştii. Dar, este aceasta iubire, 
sau o batjocorire a ei? 

Amintiţi-vă, ereziile sunt numite şi bârfe, fiind defăimări ale 
Adevărului, iar începătorii ereziilor sunt numiţi de către Biserică 
„bârfitori". Nu vorbim despre „neînţelegeri", „erori", teologia nu 
este filozofie sau ştiinţă, iar Dumnezeu nu este un concept 
abstract sau un sistem de ecuaţii, ci Persoană, pe care ereticii O 
clevetesc, despre care spun lucruri neadevărate, lucruri prin care 

îndepărtează pe oameni de El. Recunoaşteţi trăsăturile şi 
„funcţiile" clevetirii, ca şi colportare de neadevăruri, ducând la 
dezbinare? 

Cum se face că atunci când cineva insultă pe mama sau pe tatăl 
nostru, soţia, soţul, fratele, sora, fie şi pe vreun prieten de care nu 
ne leagă sângele, sărim în sus, reacţionăm, nu acceptăm, 
vociferăm, ba, mai dăm şi cu pumnul, uneori? Iar atunci când ne 
este insultat Tatăl nu mişcăm nici limba, nici vreun deget? 
Mânia faţă de insultarea unui om se poate întemeia pe orgoliu, şi 
nu pe iubire rănită, dar nu cred că se poate pretinde, în nici un 
caz, că iubirea lipseşte cu totul. Mânia faţă de insultarea lui 
Dumnezeu este curată şi arde numai din iubire. Este, poate, unul 
dintre cele mai lipsite de osteneală moduri de a ne apropia de 
mântuire, n-avem a da decât vorbe, fie şi o singură frază de 
împotrivire la hulă. 

Dar iată că nu ne cuprinde, mânia aceasta, ci lâncezim fără de 
grijă, între o mâncărică gustoasă şi un talk-show. Vorbele cu 
pricina ar costa, se vede că, de fapt, cu mult mai mult decât îmi 
închipui, în naivitatea mea. Dacă cineva ne va lua drept bigoţi? 
Sau necivilizaţi? Dacă se supără cutare cunoscut, care nu este 
ortodox? Dacă se supără altul, care se consideră ortodox, dar 
ecumenist? 

Iar unii chiar cred sincer că a lăsa pe ceilalţi să stăruie în păreri 
greşite despre credinţă înseamnă iubire. „Doar", zic ei, 
„Dumnezeu e bun, nu poate lipsi pe oameni de mântuire fiindcă 
nu sunt ortodocşi, ci tot vreun soi de creştin". Aşa ceva zicea şi 
Origen, propagând ideea de apocatastază, de mântuire universală, 
inclusiv a demonilor, la sfârşitul lumii. Şi a fost condamnat, 
fireşte, ca eretic, de către Biserică. De ce, dacă ideile sale erau atât 
de generoase, de pline de iubire, iar iubirea este de la Dumnezeu 
şi a lui Dumnezeu prin excelenţă? Voi oferi un indiciu simplu - 
Hristos însuşi vorbeşte despre focul cel veşnic, în Evanghelie, 
aşadar, cum să aibă dreptate Origen şi cum să fie considerat 
dreptcredincios cineva care dezminte spusele Mântuitorului? 

Şi mă tem că aceeaşi este situaţia cu fiecare „deosebire" de 
credinţă în parte. Fiecare idee de acest gen face mincinos pe 
Hristos, sau pe Duhul Sfânt, care a inspirat pe sfinţii care ne-au 
lăsat învăţătura de credinţă ortodoxă. Or, cum să contrazici, să 
faci mincinos, pe Adevărul, oameni buni? Ce întreprindere 
aberantă este aceasta? Cum să te faci mai cunoscător decât 
Dumnezeu însuşi, „răscroind" ceea ce El şi nu altcineva a lăsat? 

Revenind la iubire, cred că răspunsul este clar. „Iubirea" 
ecumenistă nu este iubire, ci o batjocorire a ei. 

Nimic din ceea ce batjocoreşte pe Dumnezeu nu are cum fi 
adevărat şi în sensul său propriu, nici „iubirea", nici „bunătatea", 
nici „frumuseţea". Vezi şi „bunătatea" din care unul ajută pe altul 
la păcat, spre despărţirea de Dumnezeu, care este Bunătatea, sau 
„arta" hulitoare, demonică, pretinsă a fi „frumuseţe". 

Nimic din ceea ce batjocoreşte pe Dumnezeu nu are cum fi 
spre binele omului, binele cel adevărat, cel din veci, nu 
mincinosul răsfăţ al unei societăţi oarecare. Cordialitatea 
ecumenistă, întemeiată fiind pe neiubirea de Dumnezeu este 
iluzie demonică, întovărăşire la păcatul hulei, falsă bună- 
înţelegere păstrată în numele unei răstălmăciri a unui fundament 
al creştinismului. Dacă iubesc, dintâi pe Dumnezeu, după 
poruncă, apoi pe aproapele meu, mă voi strădui să-i deschid 
acestuia ochii, atunci când umblă să-1 înşele falsele iubiri. 

După cum a încercat a-şi însuşi Crucea, ca fur de cele sfinte, 
ecumenismul a încercat a-şi însuşi iubirea. Nici una, nici cealaltă 
nu sunt cele adevărate şi mântuitoare. 

După cum se îmbracă diavolii în „lumină", spre înşelarea 
oamenilor trufaşi, s-a îmbrăcat şi ecumenismul în „iubire", spre 
înşelarea tot a celor cu iubire de sine. Fiindcă acesta este, cel mai 
probabil, motivul adânc pentru care cineva ar susţine 
ecumenismul - iubirea de sine. Iubirea de sine, care „protejează" 
pe om de eventualele conflicte în care l-ar implica mărturisirea. 
Iubirea de sine, care este satisfăcută de avantajele materiale care 
ar putea decurge din susţinerea ecumenismului. Iubirea de sine, 

piedica dintâi în calea Iubirii adevărate, venind să ne lumineze 
sufletul şi să ne răpească lui Hristos Dumnezeu. Deja nu prea mai 
cred în ecumenistul naiv, o fi existând, dar şi în acest caz tot 
vinovat este, fiindcă nu pune mâna să afle învăţătura Bisericii. 

în orice caz, nu pe părintele Eftimie îl plâng, în aceste zile, ci 
pe noi, ceilalţi. Părintele se va număra printre cei prigoniţi 
pentru Hristos, a căror plată multă este în ceruri. Unde ne vom 
număra noi, dacă nu ne lepădăm de toropeala ucigătoare de suflet 
în care ne aflăm, este altă poveste, de semn complet opus. 

Hai să ne trezim! Să nu ne mai lăsăm drogaţi cu vorbe de 
„dragoste" mincinoasă. Suntem oameni, avem raţiune, ne iubeşte 
nemărginit Dumnezeu, şi noi suntem capabili, din fire, de 
iubirea cea adevărată, de ce să ne pierdem în amăgiri? 

Hai să alungăm demonii, cu semnul cel drept al Sfintei Cruci, 
pe care să nu îndrăznim a o folosi ca simbol al neiubirii şi nici să 
mai lăsăm pe alţii să facă asta. 

Oameni cu care am mai discutat îndemnau la rugăciune. 
Desigur, şi la rugăciune îndemn şi eu, măcar că mi se pare uşor 
truistic, sau, altfel spus, ce este acela creştinul care nu se roagă. 
Dar rugăciunea nu exclude acţiunea de a lua atitudine prin viu 
grai sau în scris. Dacă sfinţii martiri s-ar fi rugat, numai, în 
sufletul lor, în timp ce cu mâna ar fi adus jertfă demonilor... Sau 
dacă Sfinţii Părinţi nu s-ar fi împotrivit ereticilor, ci numai s-ar fi 
rugat, în timp ce aceia umblau prin cetate, smintind lumea... 

Şi degeaba ar veni cineva să-mi atragă, „smerit", atenţia, că 
pretind să ne raportăm la sfinţi, fiindcă, dragilor, din dar de la 
Dumnezeu, însă şi cu faptele lor s-au sfinţit, aceia. Nu au aşteptat 
să devină sfinţi (eventual, să-şi dea seama că au devenit...) pentru 
a face faptele credinţei, între care împotrivirea la hulă. în afară de 
asta, atrag şi eu atenţia că ortodoxia ne „pretinde", de fapt, ceva 
încă şi mai „deplasat"- a ne raporta la însuşi Hristos. Sau, cumva, 
trebuie să aşteptăm, în chip aberant şi hulitor, să devenim 
dumnezei, ca Acela, prin fire, pentru a încerca să urmăm modelul 
Mântuitorului? Periculoasă gândire. Să nu fie! Să nu mai fie, în 

general, nimic din toate acestea - falsa iubire, falsa bunătate, falsa 
frumuseţe, falsa dreptate, falsa smerenie, falsa ascultare şi orice 
altă sucire demonică a valorilor creştine. 

Iubirea adevărată nu arată neiubitor pe Dumnezeu fiindcă a 
gătit focul cel veşnic, demonilor şi următorilor lor de bunăvoie. 

Bunătatea adevărată nu-L arată pe El ca lipsit de bunătate, 
fiindcă nu se vor mântui toţi oamenii, indiferent de credinţă. 

Frumuseţea adevărată nu arată ca urâcioase învăţătura sau 
slujirea ortodoxă, umblând să le facă „operaţii estetice", după 
gustul demonilor. 

Dreptatea adevărată nu nedreptăţeşte pe Dumnezeu. 

Smerenia adevărată nu zace pe sine, lăsând să fie hulit Cel 
Care pentru noi S-a smerit până la moarte. 

Iar ascultarea adevărată se face dintâi faţă de Dumnezeu. * 

După ce au răstignit pe Iisus, ostaşii au luat hainele Lui 
şi le-au făcut patru părţi, fiecărui ostaş câte o parte, şi 
cămaşa. Dar cămaşa era fără cusătură, de sus ţesută în 
întregime. Deci au zis unii către alţii: Să n-o sfâşiem, ci 
să aruncăm sorţii pentru ea, a cui să fie; ca să se 
împlinească Scriptura care zice: „Impărţit-au hainele 
Mele loruşi, şi pentru cămaşa Mea au aruncat sorţii". 
Aşadar ostaşii acestea au făcut. 
(Ioan 19.23-24) 

DEZAMĂGIRE CRUNTA LA ORADEA 2 



Dan Ciachir 



a 1 ianuarie anul acesta (2007), Prea Sfinţitul Ioan 
Mihălţan, episcopul Oradiei, a găsit de cuviinţă să 
se retragă din scaun, întrucât împlinise vârsta de 
80 de ani. Am avut intenţia să-i consacru un 
medalion acestui ierarh cultivat, care vorbeşte o fermecător de 
curată limbă românească; de formaţie profesor teolog. Regret că 
nu am apucat să îmi pun în practică intenţia, mai ales că îi 




2 Articol preluat de la adresa http://www.siua.ro/display.php?data=2007-07-26&id= 
224440 

datorez câteva ceasuri de convorbiri pe cât de plăcute, pe atât de 
folositoare. 

După retragerea Prea Sfinţitului Ioan Mihălţan, a fost ales şi 
apoi instalat la cârma eparhiei care cuprinde judeţele Bihor şi 
Sălaj, în primăvara aceasta, Prea Sfinţitul Sofronie Drincec, fost 
titular al mini-eparhiei Gyula, păstor al comunităţii românilor 
din Ungaria. Alegerea sa a constituit o satisfacţie unanimă. în 
sfârşit, un ierarh tânăr, unul care studiase Medicina, iar apoi 
fusese ucenicul marelui stareţ Sofronie de la Essex (acelaşi care 1- 
a format şi pe Părintele Rafail Noica). Bucuros am fost şi eu. 
Avusesem prilejul să-1 cunosc la Curtea de Argeş în urmă cu şase 
ani. Impresie superlativă. 

Aflu că, în decurs de câteva luni, PS Sofronie, ierarhul smerit 
şi deschis, la care uşor nepotrivite mi se păreau doar burticică de 
fişpan şi Mercedesul de culoarea prunei vineţii, cam lung, a intrat 
cu buldozerul în clerul eparhiei. Patru protopopi schimbaţi, iar al 
cincilea, protoiereul de Beiuş, îşi aşteaptă rândul, după ce noul 
chiriarh s-a dispensat de un om de o reală personalitate şi valoare 
bisericească: părintele vicar Vasile Bota, om tânăr, de 42 de ani, 
ctitorul impunătoarei biserici Sfântul Andrei din Oradea... 

în urmă cu doi-trei ani am străbătut toate protopopiatele 
Episcopiei Oradiei; aş îndrăzni să spun că le cunosc mai bine 
decât proaspătul lor episcop. Mi-am notat atunci că din cele 67 de 
parohii ale protopopiatului Marghita, doar jumătate din ele aveau 
peste o sută de familii. Măsura abnegaţiei preoţeşti extreme am 
avut-o însă în satul Reghea, parohie cu numai douăzeci de familii 
de credincioşi, unde şcoala se năruia, însă biserica era în curs de 
restaurare şi repictare. într-o altă comună, Bogăi, cei doi preoţi 
ridicau o biserică nouă din cărămidă refolosibilă, iar în orăşelul 
Marghita se construia o biserică frumoasă şi mare din iniţiativă 
protopopului Gheorghe Ciobai... 

Câteva luni mai târziu constatam condiţiile în care părintele 
Neamţu, cleric admirabil, realmente se „nevoia", într-un 
apartament de bloc din Jibou, unde îşi avea sediul nou-înfiinţatul 

protopopiat... Mi-a plăcut concordia care exista la Beiuş, atât de 
rară la noi, între fostul protoiereu şi cel nou, acela care îşi 
aşteaptă acum rândul la destituire. Le ţin minte cultura 
duhovnicească, deopotrivă cu a tânărului secretar eparhial, 
părintele Varga... Mă întreb dacă nu a fost schimbată şi stareţa 
Mănăstirii Voievozi, chinovie ridicată pe ruinele unei exploatări 
miniere... 

în acest avânt demolator, PS Sofronie nu este nici măcar 
original. Maestrul Dan Puric îmi spunea, indignat, că PS Lucian 
Mic a schimbat un stareţ care în decurs de câţiva ani restaurase 
mănăstirea Piatra Scrisă. 

Ierarhii tineri instalaţi în ultima perioadă nu vor să audă de 
continuitate. Ei se simt nişte premieri care vin la putere cu 
propriul guvern. 

II înţeleg până la un punct pe PS Sofronie că ţine să-i 
înfiinţeze o eparhie în judeţul Sălaj arhiereului-vicar de la 
Oradea, ca să rămână singur acolo. 

Dar de aici şi până la zicala: „Ţiganul când s-a văzut împărat, 
Mai întâi pe taică-su l-a tăiat", credeam că este o cale mai lungă. în 
cazul Prea Sfinţitului Sofronie, desigur. * 

După aceea, ştiind Iisus că toate s-au săvârşit acum, ca 
să se împlinească Scriptura, a zis: Mi-e sete. Şi era acolo 
un vas plin cu oţet; iar cei care II loviseră, punând în 
vârful unei trestii de isop un burete înmuiat în opt, l-au 
dus la gura Lui. Deci după ce a luat oţetul, Iisus a zis: 
Săvârşitu-s-a. Şi plecându-Şi capul, Şi-a dat duhul. 
(Ioan 19.28-30) 



» 

NOI SCHIMBĂRI IN EPARHIA ORADIEI 



Mircea Gavra 



Ai 



n cuvântul de instalare, PS Sofronie Drincec, 
JSU episcopul Oradiei, Bihorului şi Sălajului a promis că 
yp va face „schimbări radicale". Pe atunci am crezut că 
„schimbările" vor însemna relansarea valorilor 
ortodoxe şi nu un val masiv de epurări şi destituiri. 

In mod antitetic, primii „incompetenţi" au fost găsiţi tocmai 
cei care l-au susţinut pe noul episcop să devină întâistătător al 
eparhiei. O atitudine demnă au avut vicarul Vasile Bota şi 
consilierul cultural Alexandru Mizgan, care de bunăvoie s-au 
retras. A urmat apoi valul de demiteri, printre care şi stareţii de 
mănăstiri care s-au împotrivit slujirii cu greco-catolicii, 
amintindu-1 aici pe protosinghelul Timotei Mangrău, stareţul 
mănăstirii Izbuc din protopopiatul Beiuş, care „a cutezat" să-şi 
manifeste dezacordul faţă de superiorul său ierarhic când 1-a 

văzut pe acesta trăind în lux şi mâncând doar delicatese, dar 
îndemnând la sărăcie şi milostenie. 

Schimbările promise de noul vlădică nu s-au oprit aici. în ziua 
de Bobotează, PS Sofronie a oficiat slujba de „sfinţire" a 
Aghesmei Mari împreună 3 cu omologul său greco-catolic, Virgil 
Bercea, acţiune ce a atras după sine criticile unor teologi 
ortodocşi şi nemulţumirea mai multor preoţi şi intelectuali din 
eparhia Oradiei. 

Două zile mai târziu au fost schimbaţi din funcţie patru preoţi 
din conducerea episcopiei: secretarul eparhial pr. Liviu Inţe, 
inspectorul eparhial pr. Laurian Ungur, consilierul administrativ 
pr. Titus Scurtu şi fostul exarh, arhimandritul Iorest Grebenea. 
Cei patru, care nu au participat la aşa-zisa „sfinţire" a apelor 
Crişului, au fost înlocuiţi rapid de clerici tineri şi uşor şantajabili, 
dacă e să ţinem seama şi de lipsa de experienţă, dar şi de trecutul 
pătat al unora dintre aceştia. Cum e şi cazul noului exarh Antim 
Oprea, cel care s-a perindat prin mai multe mănăstiri, 
petrecându-şi viaţa monahală mai mult în civilie decât în 
mănăstire (trăind comod într-un apartament din Oradea), iar în 
timpul Preasfinţitului Ioan Mihălţan a fost oprit de la slujire 
pentru abateri grave de la vieţuirea călugărească. 

Noile schimbări au fost anunţate cu mult fast în catedrala 
episcopală din Oradea, în prezenţa credincioşilor prezenţi şi a 
celor invitaţi special pentru a participa la acest „moment însemnat 
din istoria eparhiei noastre", după cum însuşi spunea PS Sofronie 
Drincec. 



3 Referitor la această împreună-slujire amintim Canonul 10 al Sfinţilor Apostoli: „Dacă 
cineva s-ar ruga, chiar în casă, cu cel afurisit (scos din comuniune bisericească) acela 
să se afurisească" şi Canonul 45 al Sfinţilor Apostoli: „Episcopul sau preotul sau 
diaconul, dacă numai s-a rugat împreună cu ereticii, să se afurisească, iar dacă le-a 
permis acelora să săvârşească ceva ca şi clerici (să slujească asemenea preoţilor 
dreptcredinciosi) să se caterisească". Catolicii sunt eretici deoarece mărturisesc în 
credinţa lor învăţături potrivnice dogmei ortodoxe, cum ar fi, de exemplu: filioque, 
purgatoriul, primatul papal, imaculata concepţie, azima (în unele locuri, greco-catolicii 
folosesc şi ei azima) etc. Aceste erezii au fost condamnate soborniceşte printr-o 
Enciclică a Bisericii Ortodoxe semnată de toţi patriarhii, la anul 1848. 

Firesc, nu competenţa a stat la baza noilor schimbări, ci cu 
totul alte motive. Atât cei patru, cât şi noul vicar eparhial, Mihail 
Tărău, afirmă că între cele petrecute la Bobotează şi destituiri nu 
este nici o legătură. Surse din cadrul episcopiei spun că PS 
Sofronie a fost nemulţumit de prezenţa redusă, în raport cu a 
catolicilor, a preoţilor şi credincioşilor ortodocşi din oraş. 
Motivele destituirii nu se cunosc nici azi, dar cert este că noii 
aleşi în funcţiile de secretar eparhial şi consilier administrativ au 
participat la misterioasa „sfinţire" de pe malul Crişului. Expresia 
de misterioasă nu e întâmplătoare, căci au fost şi curioşi care au 
dorit să ia din apa „sfinţită" pentru a vedea dacă se strică. în mod 
straniu, PS Sofronie a interzis ca cineva să ia acasă vreo picătură 
din vasul asupra căruia a rostit împreună cu episcopul catolic 
rugăciunea de invocare a Duhului Sfânt 4 . 

Mâhnit de toate aceste pogorăminte ce silnicesc dogmatic şi 
canonic cele ortodoxe, profesorul teolog Daniel Munteanu 
comentează cele petrecute: 

„Nu ştiu cum PS Sofronie Drincec poate vorbi despre iubirea 
de aproapele, când pe subalternii săi îi prigoneşte şi îi tratează, de 
multe ori, ca pe ultimii oameni. Oare iubirea sa e doar faţă de 
puternicii zilei? Conform Canoanelor Bisericii Ortodoxe, dacă 
acestea s-ar mai respecta de către sinodali, ierarhii care au slujit 
cu catolicii ar trebui să fie caterisiţi. Se spune destul de limpede, 
pentru cine vrea să priceapă, că slujirea cu ereticii se pedepseşte 
cu depunerea din treaptă. Nu există vreun canon care să spună că 
slujirea este admisă în anumite situaţii, doar la ierurgii sau 
tedeum. 

Justificările cum că nu am săvârşit Taine, ci doar o mică 
rugăciune sunt de-a dreptul ridicole. Le recomandăm celor ce au 
săvârşit aceste păcate să mai studieze canoanele sau să se căiască, 
în faţa scaunului de Judecată justificările sunt inutile." * 



4 Ne întrebăm, pe care Duh Sfânt l-au invocat, cel care purcede numai din Tatăl sau „şi 
din Fiul"...? 

Iar Toma, unul din cei doisprezece, cel numit Geamănul, 
nu era cu ei când a venit Iisus. Deci au zis lui ceilalţi 
ucenici: Am văzut pe Domnul! Dar el le-a zis: Dacă nu 
voi vedea, în mâinile Lui, semnul cuielor, şi dacă nu voi 
pune degetul meu în semnul cuielor, şi dacă nu voi pune 
mâna mea în coasta Lui, nu voi crede. Şi după opt zile, 
ucenicii Lui erau iarăşi înăuntru, şi Toma, împreună cu 
ei. Şi a venit Iisus, uşile fiind încuiate, şi a stat în mijloc 
şi a zis: Pace vouă! Apoi a zis lui Toma: Adu degetul 
tău încoace şi vezi mâinile Mele şi adu mâna ta şi o pune 
în coasta Mea şi nu fi necredincios, ci credincios. A 
răspuns Toma şi I-a zis: Domnul meu şi Dumnezeul 
meu! Iisus I-a zis: Pentru că M-ai văzut ai crezut. 
Fericiţi cei ce n-au văzut şi au crezut! 
(Ioan 20.24-29) 



» 

ECUMENISMUL, 
ÎNTRE BUNUL SIMŢ ŞI COMPROMIS 

Nicolae Artene 




flând din presă despre controversele privind 
atitudinea P.S. Sofronie Drincec - episcopul 
Oradiei - faţă de părintele Eftimie Mitra de la 
Schitul Ortodox Huţa, mi-a fost greu să cred că 
un ierarh, de la care ne-am aştepta să apere Biserica şi turma pe 
care o păstoreşte, a ajuns să-i prigonească pe cei care gândesc şi 
cuvântează cele ale ortodoxiei. 

Sperând că totul este doar o exagerare jurnalistică, am dorit să 
aflu nişte răspunsuri. 

Personal i-am căutat pe P.S. Sofronie şi Părintele Eftimie, dar 
niciunul nu mi-a oferit vreun detaliu, firesc, din motive diferite. 

Părintele Eftimie primise ascultare de la mai-marii săi ierarhi 
să nu mai vorbească nimănui despre a sa demitere, iar la uşa 

episcopiei, după ce am petrecut câteva ore bune, mi s-a răspuns 
sec: „Preasfinţitul e ocupat şi nu vă poate primi". 

Dacă nimeni din partea episcopiei nu a vrut să dezlege în 
vreun fel misterul ce plana asupra acestui subiect, am invitat 
atunci la discuţii pe câţiva dintre fiii duhovniceşti ai părintelui 
Eftimie, care s-au arătat deschişi să mă lămurească asupra 
oricăror nedumeriri. 

în cele ce urmează vă prezentăm un fragment din dialogul 
purtat cu Ioan Brage, Violeta Abrudan şi absolventa în teologie 
Viviana Zaharia, în data de 14 ianuarie 2008. 



- Să intrăm în subiectul nostru propriu-zis. Cum vede 
părintele Eftimie ecumenismul? Aţi discutat cu dânsul despre 
acest lucru? 

- Da, am vorbit de nenumărate ori despre acest subiect, în 
general părintele deosebind ecumenismul în două feluri: cel 
oficial, care este un ecumenism al compromisurilor şi cel 
neoficial, care este un ecumenism al bunului simţ şi al 
civismului. 

- Vă rog să detaliaţi puţin. 

- Ecumenismul oficial este cel pe care-1 vedem la televizor, 
prin ziare, chiar şi în unele biserici, unde anumiţi preoţi şi 
ierarhi fac rugăciuni improvizate împreună cu ereticii, rugăciuni 
ce au drept mesaj „unirea credinţelor". 

Aceste împreună-slujiri sunt false şi teatrale, deoarece nu 
pornesc de la credincioşi din nevoia de a se ruga cu cei alte 
credinţe, ci este ceva organizat şi susţinut de sus, cu un scop 
străin, din păcate, de canoanele şi învăţăturile Bisericii Ortodoxe, 
care interzic limpede orice rugăciune de acest fel. 

- Dar şi Patriarhul a participat la astfel de slujbe. 

- Tocmai... Sunt mulţi ierarhi astăzi în România care se supun 
politicii globaliste, cea care stă la baza ecumenismului oficial, aşa 
cum până-n 1989 existau ierarhi care se supuneau politicii 
comuniste. 

Dacă patriarhul, anumiţi ierarhi sau preoţi participă la 
rugăciunile ecumeniste, aceasta nu este o garanţie că acţiunile lor 
sunt şi mântuitoare. Prins în hora ecumenistă, orice cleric ar fi, 
stă în contradicţie cu hotărârile Sfinţilor Apostoli, iar poporul 
credincios este pus în situaţia de a alege şi urma două învăţături 
total diferite: ale ortodocşilor ecumenişti sau ale Sfinţilor 
Apostoli... Şi de aici vine slăbirea credinţei. 

Dacă înainte de 1989, unii ierarhi ai BOR prigoneau preoţii 
care nu se supuneau politicii comuniste, astăzi, în acelaşi duh, 
sunt sinodali care îi persecută pe preoţii care se opun globalizării 
ecumeniste. Deşi ni se tot spune că ecumenismul înseamnă 
deschidere şi reconciliere, din ce în ce mai des preoţii şi monahii 
care ridică semne de întrebare ecumenismului, în predici sau în 
scrieri, sunt catalogaţi de către proprii lor ierarhi drept 
extremişti, schismatici, provinciali, răzvrătiţi sau 
fundamentalişti. 

Nu înţelegem de ce nu se discută deschis, pe faţă, problemele 
credinţei, în locul folosirii neuitatului arsenal securist în care cei 
„tradiţionalişti" sunt avertizaţi, intimidaţi, şantajaţi, iar dacă nu 
urmează linia care li se impune sunt opriţi de la slujire, daţi afară 
din parohie sau mănăstire ori destituiţi, cum e şi cazul părintelui 
Eftimie sau a celor patru consilieri de la Episcopia Oradiei, care 
au refuzat să participe la slujba ecumenistă de Bobotează la 
Oradea. 5 



5 Sfântul Ierarh Marcu al Efesului (+1445) spune despre acei care caută să se facă 
stăpâni ai turmei, încălcând dogmele şi canoanele Bisericii: „Nimeni să nu ne 
stăpânească în credinţa noastră: nici un împărat, nici un ierarh, nici un mincinos sinod, nici 
altcineva, ci numai Unul Dumnezeu, şi apăraţi sfânta ortodoxie care atât prin Hristos Iisus cât 
şi prin Apostolii Săi ne-afost dăruită nouă". 

- în ce constă această slăbire a credinţei? 

- Dacă te rogi sau te împărtăşeşti împreună cu cel care nu 
mărturiseşte aceeaşi învăţătură a Bisericii celei Una, îl laşi să 
trăiască cu impresia că şi el deţine harul şi adevărul de credinţă, 
că există mai multe „biserici" sau „creştinisme", ceea ce e fals. 

Să luăm de exemplu chestiunile dogmatice legate de Judecata 
de Apoi. După 1054, catolicii spun că există purgatoriu 6 , în timp 
ce ortodocşii nu au acceptat niciodată această învăţătură. Firesc, 
nu pot şi unii şi alţii să aibă dreptate, căci nu pot exista în acelaşi 
timp două adevăruri care să se contrazică. Lăsând impresia că toţi 
care „cred" au dreptate, indiferent de cum îl înţeleg pe Hristos, ai 
slăbit credinţa cea adevărată, cea una, sfântă şi sobornicească a 
Bisericii. 

Părintele Eftimie spunea că diavolul, faţă de perioada primelor 
veacuri când creştinii erau obligaţi să slujească idolilor, şi-a 
schimbat tactica de a-i înşela pe oameni. Creştinii care rezistau 
persecuţiilor deveneau mucenici. Astăzi, diavolul nu mai vrea să 
facă martiri, ci lucrează la felul de gândire al oamenilor. 
Lepădarea de credinţă nu se mai face prin violenţă şi vărsări de 
sânge, ci prin schimbarea înţelegerii privind Creştinismul, când, 
în mod viclean, li se imprimă maselor idei eretice prin formulări 
aparent „creştine": că „toţi avem acelaşi Dumnezeu", că „toate 
religiile sunt bune", „ca să ne mântuim trebuie numai să iubim", 
să fim „toleranţi", creştinism înseamnă „unirea Bisericilor" etc. 

- Ce înţelegeţi prin erezie? 

- Orice abatere de la Crezul Bisericii este erezie. Exemple sunt 
destule: filioque, purgatoriul, azima, imaculata concepţie, negarea 



6 Purgatoriul este inventarea, contrar Scripturii, unui al treilea loc, între iad şi rai, unde 
sufletul se „purifică" o vreme. Ideea continuă justificarea indulgenţelor, Catolicismul 
oferind practic o a doua şansă în câştigarea mântuirii. Credinciosul nu mai are de ce să se 
„silească" spre propriile fapte bune, când oricum se va mântui stând o vreme în 
„purgatoriu" sau până când urmaşii lui achită o taxă „vicarului lui Hristos pe pământ". 
Profitul material şi amăgirea sunt evidente. 

fecioriei Maicii Domnului, existenţa mai multor „biserici" sau 
„creştinisme", reîncarnarea, evoluţionismul ş.a. 

Sunt unii intelectuali care spun că radicalismul şi 
fundamentalismul sunt caracteristici ale Evului Mediu... 

în urmă cu 2000 de ani, Mântuitorul a spus ispititorului: 
„înapoia mea Satano", a răsturnat mesele comercianţilor din 
templu, i-a mustrat pe fariseii care transformau credinţa în 
formalism, numindu-i „morminte văruite" şi „pui de vipere" etc. 
Depinde de fiecare cum înţelege acest cuvânt. în materie de 
credinţă nu se negociază, poate să te facă şi radicalist sau cum or 
vrea ei. Le-aş spune acelor intelectuali cu orientări iluministe 7 
că, dacă Hristos a fost „radicalist", nu ne deranjează să fim 
catalogaţi la fel, ci chiar ne bucură. 

Dacă veni vorba de Evul Mediu şi fundamentalism, nu îmi 
aduc aminte ca cineva să fi impus cu sila antiecumenismul. Acest 
ecumenism oficializat, impus oarecum inchizitorial, este tocmai 
rezultatul fanatismului şi a unui fundamentalism de tip 
dictatorial. E bine să fim atenţi la cine colportează ecumenismul. 
Sunt oameni care caută slava lumii, traiul bun, luxul, dorinţa de 
stăpânire, vor să aibă cât mai multă influenţă, mai presus de 
credinţă. E de înţeles ca aceşti oameni să-şi justifice modul de 
viaţă şi de gândire criticând mereu opusul, smerenia, evlavia, 
modestia, curăţia inimii etc. pe care le consideră demodate şi 
învechite. Din păcate, azi avem şi episcopi şi preoţi cu astfel de 
mentalităţi. Cu siguranţă poporul român va şti să deosebească 
aceste lucruri. întotdeauna credincioşii simpli au dat dovadă de 
discernământ, au ştiut să păstreze o linie morală şi religioasă 
echilibrată, să rămână în credinţa lor curată fără a-i urma orbeşte 
pe acei păstori căzuţi uneori în capcana politicului şi a 
dezmierdărilor lumeşti, fie ei clerici sau intelectuali. 



7 Iluminismul este o formă de gândire lipsită de sacralitate, cu influenţe din 
raţionalismul şi umanismul de tip apusean. Acest mod de gândire stă la temelia 
principiilor masoneriei, fiind adânc „implementat" în mass-media şi anumite instituţii 
ale statului. 

Aceşti intelectuali iluminişti care condamnă Evul Mediu, 
condamnă implicit şi pe Ştefan cel Mare, pe Brâncoveanu, Mircea 
cel Bătrân, Mihai Viteazul, Petru Rareş şi pe toţi acei domnitori 
care cinsteau Biserica Ortodoxă, construiau biserici şi mănăstiri 
şi, chiar mai mult, conduceau ţara după legile lui Dumnezeu nu 
după interese personale şi influenţe politice străine. 

- Am înţeles câteva idei despre ecumenismul oficial. Cum vede 
părintele Eftimie ecumenismul neoficial? 

- Precum se arată în pildele din Evanghelie, unde se vorbeşte 
despre omul căzut între tâlhari, despre femeia samarineancă. 

- Vă rog să adânciţi puţin, dacă se poate. 

- Am să vă dau câteva exemple. Odată a venit la părintele 
Eftimie un penticostal care avea un necaz. Soţia acestuia suferise 
un accident şi avea multe cheltuieli cu doctorii, căci trebuia 
operată. Văzându-1 necăjit, părintele i-a dat un sac de cartofi şi un 
calup de brânză pe care tocmai îl primise de la o ciobănită 
reformată care avea stâna aproape de mănăstire. Cu câteva zile 
înainte de operaţie, i-a dat doctorului, într-un plic, cinci milioane 
de lei pentru operaţia femeii, fără a ţine seama că cel pe care-1 
ajuta era de altă credinţă. Pe toţi care veneau la schit îi primea cu 
drag, indiferent de naţionalitate sau credinţă. 

în prezent, părintele Eftimie se află în proces cu Episcopia 
greco-catolică de Oradea, cea care revendică pământul de sub 
schit. Pornind de la acest proces, s-a creat o tensiune între 
vieţuitorii schitului şi respectiva episcopie. însă cei care vin la 
schit sunt primiţi cu toată dragostea, fiindcă simplii credincioşi 
greco-catolici sunt nevinovaţi de interesele pământeşti ale 
episcopului lor uniat Virgil Bercea 8 , după cum nici noi, 
ortodocşii, nu suntem vinovaţi pentru căderile mai-marilor 
noştri. 



1 Care nu întâmplător este şi membru al sumbrei organizaţii catolice „Opus Dei". 

Pe listele de susţinători ai părintelui Eftimie se află şi 
reformaţi, greco-catolici, penticostali etc. Sunt protestanţi şi 
maghiari faţă de care părintele Eftimie s-a purtat ca un prieten, 
iar atunci când au avut necazuri, le-a fost alături; după cum şi ei 
au venit să dea o mână de ajutor atunci când a fost nevoie: 
lemnăria acoperişului arhondaricului a fost făcută de o familie de 
reformaţi maghiari, un baptist a tencuit o cameră, sau 
credincioşii de alte confesiuni care au participat, alături de cei 
ortodocşi, la ajutorarea schitului. 

De aceea vorbim de un ecumenism al civismului şi bunului- 
simţ. Intre părintele Eftimie şi locuitorii din zonă există o relaţie 
de respect reciproc, indiferent de religie sau etnie. Aş putea să vă 
dau multe exemple asemenea celor de mai sus. 

- Aceste relaţii apropiate sunt doar pe plan social. Dar în plan 
religios cum decurg lucrurile? 

- Respectul reciproc în toate. Fiecare respectă opţiunea 
religioasă a celuilalt, rugându-se pentru ei, dar nu împreună cu 
ei. Am văzut la părintele Eftimie pomelnice de la catolici sau 
protestanţi, pe care le citea la acatist sau psaltire, dar nu la 
Liturghie. 

- Veneau mulţi de alte credinţe la părintele Eftimie? 

- Din zona schitului veneau şi vin în continuare. în 
comparaţie cu credincioşii ortodocşi, am putea spune că nu erau 
atât de numeroşi, marea majoritate a pelerinilor fiind ortodocşi. 
Cele ce v-am povestit sunt cazuri aparte, dar ele oglindesc destul 
de clar înţelegerea părintelui Eftimie asupra ecumenismului. 

- Preoţii şi ierarhii ecumenişti spun că prin ecumenism nu se 
încalcă credinţa ortodoxă. 

- Niciodată nu vor recunoaşte compromisurile pe care le fac. 
Am întâlnit chiar ierarhi şi preoţi care, în faţa credincioşilor, 
afirmau că trebuie să luptăm pentru a ne păstra credinţa, în timp 

ce, pe neobservate, introduceau în bisericile ortodoxe cultul şi 
ereziile catolice. 

în felul acesta, preoţii ortodocşi au ajuns să săvârşească botezul 
ca la catolici, prin stropire sau turnare, nu prin întreita afundare 
aşa cum hotărăsc Canoanele Apostolilor 9 . Din prea multă râvnă 
ecumenistă, preoţii ortodocşi îndeamnă pe credincioşi să-i 
cinstească pe aşa-zişii „sfinţi" catolici sau să postească marţea. în 
bisericile ortodoxe găseşti statui, tablouri religioase sau obiecte 
de cult catolice, cum ar fi rozariul, nicidecum metanierul 
tradiţional ortodox, pe care-1 aveau Sfinţii Părinţi din pustia 
Egiptului şi din alte vetre de sihăstrie ortodoxă. 

Pentru orice dreptcredincios, cele de mai sus înseamnă 
secularizare, catolicizarea Ortodoxiei, decăderi semnalate şi de 
părintele Eftimie în diverse articole şi predici rostite prin satele 
şi parohiile unde era invitat. Cu toată râvna cuvenită unui ierarh 
ortodox, P.S. Ioan Mihălţan 10 totdeauna îl îndemna pe părintele 
Eftimie să scrie şi să-i înveţe pe oameni dreapta credinţă, dându-i 
binecuvântare să predice şi să slujească oriunde este chemat în 
cadrul eparhiei, să combată toate ereziile şi practicile necanonice. 

Tocmai ceea ce noul episcop, Sofronie Drincec îi interzice, 
odată cu demiterea din funcţia de egumen al schitului. 

- Ca şi creştini ortodocşi, ce veţi face de acum încolo? 

- Drept pilde avem pe sfinţii Visarion, Sofronie şi Oprea care 
au luptat pentru ortodoxie, au combătut catolicismul iar numele 



9 în Pidalion citim despre Canonul 50 Apostolic care hotărăşte: „Dacă vreun Episcop sau 
Presbiter nu va săvârşi trei afundări ale Tainei, ci o afundare, care se dă întru Moartea 
Domnului, să se caterisească. Că nu a zis Domnul întru Moartea mea botezaţi «ci mergând, 
învăţaţi pe toate neamurile, botezându-i pe ei în Numele Tatălui, şi al Fiului, şi al Sfântului 
Duh» [Matei 28: 19]". In învăţătura Bisericii, botezul prin turnare sau stropire este 
acceptat doar în caz de excepţie, dacă copilul e pe moarte şi nu mai are timp să ajungă la 
biserică pentru a primi botezul. Acest caz de excepţie nu se aplică pentru cazurile 
normale, iar preoţii care săvârşesc din uşurătate botezul ortodox prin stropire sau 
turnare, cad sub caterisirea canonului de mai sus. 

10 Episcopul care 1-a hirotonit şi 1-a investit ca egumen la Schitul Huţa, în prezent 
pensionat. 

lor sunt pomenite şi astăzi în slujba şi calendarul Bisericii. 
Nimeni dintre cei care au făcut diplomaţie, politică, afaceri sau 
compromisuri cu Catolicismul nu au fost trecuţi în rândul 
sfinţilor. 

Indiferent de ce se va întâmpla, vom păstra neîntinată credinţa 
sfinţilor mucenici români, care şi-au vărsat sângele în acest colţ 
de ţară pentru ca Ortodoxia să nu fie batjocorită şi amestecată. 



Pentru a avea o imagine cât mai clară despre cum a avut loc, 
din punct de vedere al legilor în vigoare şi al regulamentului 
bisericesc, destituirea părintelui Eftimie, am considerat că cel 
mai potrivit este să stăm de vorbă cu un specialist în drept. 
Astfel, avocatul Mihai Pop, prieten apropiat al părintelui, a 
binevoit să ne răspundă la câteva întrebări: 

- Aţi discutat cu părintele Eftimie despre demiterea sa? 

- Da. Deoarece demiterea este un abuz, i-am propus să 
acţioneze în instanţă pe cei ce au eliberat actul, anume pe 
episcopul Sofronie Drincec şi vicarul eparhial Mihail Tărău. Pe 
lângă faptul că documentul demiterii a fost eliberat în mod ilegal, 
nimeni din conducerea episcopiei nu a mai fost consultat. S-a 
încercat ca totul să se facă sub tăcere, urmărindu-se izolarea 
discretă a părintelui Eftimie de credincioşii din zonă, ţinerea sub 
control direct, dar şi intimidarea sa. însă consecinţele au fost 
contrare aşteptărilor oficiale. 

- Să le luăm pe rând. Care sunt motivele? 

- Motivul este opţiunea religioasă a părintelui. Suntem în 
mileniul al III-lea şi vorbim despre libertatea de exprimare, 
despre libertatea religioasă, încălcate de această dată tocmai de 
către un episcop progresist, cu pretenţii intelectuale şi vederi 
europenizate. Pretextul, însă, este neîntemeiat, deoarece dintre 

toţi stareţii şi egumenii de mănăstiri şi schituri care nu au 
absolvit nici măcar liceul, s-a hotărât să fie demis din funcţie 
tocmai părintele Eftimie, absolvent al unei facultăţi de inginerie. 

în noile regulamente bisericeşti se spune despre pregătirea 
teologică a monahilor şi monahiilor care sunt obligaţi să facă 
studii, cu specificaţia ca aceştia să fie îndemnaţi să urmeze 
cursurile de specialitate şi nicidecum să fie demişi. Nici un 
regulament bisericesc nu precizează ca stareţul sau egumenul, 
dacă nu are studii, să fie înlăturat. 

Dacă e lege, să fie aceeaşi pentru toţi, cu atât mai mult cu cât 
părintele Eftimie era deja înscris în anul întâi al Facultăţii de 
Teologie Ortodoxă din Oradea. 

- La cel de al treilea punct, părintelui Visarion i se dă 
conducerea interimară a schitului, numindu-l „superior". 

- Această terminologie aparţine modelului de organizare al 
mănăstirilor catolice. în Biserica Ortodoxă, conducătorii unor 
aşezăminte monahale sunt numiţi stareţi sau egumeni, iar în 
Biserica Catolică sunt numiţi superiori. E doar o formă 
organizatorică. 

- In punctul IV al documentului, i se interzice părintelui să 
participe la slujbe prin parohii şi să predice fără binecuvântarea 
scrisă a PS Sofronie. 

- Acesta e un abuz în funcţie. Când părintele Eftimie a fost 
hirotonit, PS Ioan Mihălţan i-a spus - la fel ca tuturor celorlalţi 
preoţi şi ieromonahi - că poate sluji şi predica oriunde în eparhia 
sa. Răstălmăcirea regulamentului bisericesc „legiferează" abuzul. 
Asistăm la un caz de „corectitudine ortodoxă" cu efect vădit anti- 
ortodox. 

în satele din jur, părintele Eftimie este cunoscut de foarte 
multă lume, această influenţă încurcând de multe ori 
prozelitismul catolic. în predici este întotdeauna convingător, la 
afirmaţiile făcute are întotdeauna argument. Astfel, în ceea ce 

priveşte istoria greco-catolicismului în Ardeal, nu putea fi 
combătut de nici un catolic din zonă, iar în disputele legate de 
retrocedările unor biserici, aducea mereu dovezi solide. De aceea 
„căluşul în gură" nu i-1 puteau pune decât superiorii săi ierarhici, 
sub pretextul ascultării. Aşa se face că punctul IV din 
documentul demiterii îi interzice total propovăduirea credinţei 
ortodoxe în zonă. Deocamdată are voie să slujească doar în 
bisericuţa de la Huţa. 

- Ce ne puteţi spune despre schitul de maici din satul Fiziş, 
menţionat la punctul numărul V? 

- E vorba de schitul Copăcel, din satul vecin, Fiziş. Părintele 
Eftimie a intenţionat să facă schituri şi metocuri pe lângă satele 
unde catolicii şi sectele începuseră să câştige tot mai mulţi adepţi, 
spre întărirea ortodoxiei în zonă şi stoparea prozelitismului. 

La început a primit binecuvântarea verbală a PS Sofronie, 
construind în acest scop o casă din bolţari, acoperită cu tablă şi 
tencuită în interior, a turnat o fundaţie pentru chilii, arhondaric, 
bucătărie, sală de mese şi un paraclis. A făcut apel la monahii şi 
monahiile din alte eparhii să vină să întărească monahismul în 
zona Beiuşului, mulţi răspunzând imediat chemării. Dar, dintr-o 
dată, totul s-a năruit atunci când episcopul 1-a înştiinţat în scris 
că nu îi acordă binecuvântarea de a mai continua acel lăcaş 
monahal. 

Aici e şi greşeala părintelui Eftimie, nu trebuia să se bazeze pe 
vorbele mai marelui său, căci vorbele zboară. Dacă ar fi avut o 
hârtie scrisă din partea episcopiei, poate ar mai fi fost o şansă să 
se continue măcar ce s-a început. 

într-o situaţie asemănătoare este şi azilul de bătrâni. Ucenicul 
său, părintele Visarion, a început să studieze medicina. îşi dorea 
mult să-i ajute pe săracii care nu-şi permit să cheltuiască banii 
prin spitale. 

Părintele Eftimie a dorit să construiască un azil de bătrâni în 
apropiere de Beiuş, în locul numit „Pepiniera" din Nimăieşti, iar 

în cadrul acelui azil să facă şi un cabinet medical pentru săraci, 
unde să activeze ca medic ucenicul său, părintele Visarion. PS 
Sofronie îşi dăduse binecuvântarea verbală şi pentru azil şi 
pentru ca Visarion să facă medicina. Odată cu celelalte restricţii, 
Episcopul Oradiei a sistat şi ridicarea azilului, iar sub pretextul 
ascultării i-a interzis părintelui Visarion să continue facultatea de 
medicină. 

- Cum comentaţi hotărârea prin care Schitul Huţa iese de sub 
jurisdicţia mănăstirii de la Stâna de Vale? 

- Din data de 14 noiembrie 2007, Schitul Huţa nu mai este sub 
tutela mănăstirii de la Stâna de Vale, ci depinde direct de 
episcopie. Acest lucru nu cred că ar afecta viaţa şi activitatea celor 
de la Huţa, ţinând seama că monahul ascultă direct de episcopul 
locului. Da, este într-adevăr un mod de a ţine mai uşor sub 
control schitul deoarece juridic, acum este direct subordonat. 
Aceste lucruri au putere doar în plan administrativ dar nu şi în 
plan duhovnicesc. însă demiterea nu este o problemă atât de 
gravă, pe cât este cauza pentru care părintele a fost demis. 

Trebuie să vedem lucrurile în ansamblul lor. întâi a fost 
alungat fostul episcop Ioan Mihălţan din episcopie, ca după aceea 
să se înceapă „epurările". 

Demiterile au început mai demult, cu cei din conducerea 
Episcopiei. Cu demnitate, vicarul eparhial şi unii consilieri s-au 
retras pentru a nu lua parte la noile impuneri ecumeniste. în 
locul celor retraşi sau demişi, episcopul Sofronie a pus în 
funcţiile-cheie preoţi şi diaconi tineri, fără experienţă, care pot fi 
uşor manevraţi spre o anumită direcţie. Au rămas doar acei 
protopopi sau consilieri care nu vor ridica opoziţie privind 
vânzarea de biserici sau slujbele alternative în bisericile cerute de 
greco-catolici. 

Cunoaştem că s-a parafat o înţelegere tainică între PS Sofronie 
şi greco-catolici prin care cedarea anumitor biserici ortodoxe să 
se facă treptat, prin ţinerea de slujbe alternative, astfel încât 

oamenii să nu poată distinge diferenţa schimbării. Firesc, atâta 
timp cât preoţii şi credincioşii din parohiile respective nu se lasă 
păcăliţi de acest lucru, se va crea o anumită tulburare socială. 

Primim deja semnale de nemulţumire din partea unor preoţi 
ortodocşi din Bihor, cărora li s-a cerut, pe cale ierarhică, să 
cedeze nejustificat în favoarea catolicismului. 11 

- Să înţelegem că are loc o trădare la nivel înalt? 

- Să nu generalizăm, însă presiunile asupra clerului din partea 
acestui ierarh ortodox sunt vizibile. Dacă ar fi existat o unitate, o 
deschidere sinceră dinspre PS Sofronie către preoţi, nu s-ar fi 
ajuns aici. Cu silă şi intimidare nu se ajunge decât la tulburări şi 
sminteală. Conjunctura de până acum este de aşa natură încât 
credem că cineva caută să se pună pe căpătuială, pe făcut bani din 
vânzarea de biserici. 12 

Aceasta este de fapt adevărata faţă a ecumenismului - vânzarea 
nu numai dogmatică, ci chiar la propriu, a Bisericii. Afară de 
Banat, unde episcopul Nicolae Corneanu pur şi simplu a donat 
uniaţilor, cu de la sine putere, şaisprezece biserici ortodoxe, 
stârnind nemulţumirea preoţilor şi credincioşilor din satele 
respective şi împrejurimi, nu s-a mai pomenit până acum ca vreo 
episcopie ortodoxă din Ardeal să dea semnale de predare a 
bisericilor, fără nici un temei legal şi cu o aşa de mare uşurinţă, 
în faţa Catolicismului. în alte părţi, chiar dacă preoţii nu sunt 
ajutaţi, măcar sunt lăsaţi să-şi apere, împreună cu credincioşii, 
biserica. 

Pe vremea PS Ioan Mihălţan situaţia era mai aşezată, nu 
existau atâtea frământări interne şi nemulţumiri de acest gen. 



11 Pentru mai multe detalii a se vedea excelentul articol scris de jurnalista Raluca Avram 
în Bihoreanul din 5 februarie 2008, sau la http://www.bihoreanul.ro/general/ 
afisare_articol.php?id_obiect=18120&cat=243. 

12 Nu ar fi primul caz de acest gen. Nu demult, Patriarhia Ierusalimului sub călăuzirea 
fostului patriarh ecumenist Teofil (acum caterisit) s-a trezit cu o pagubă de miliarde de 
dolari de pe urma unor tranzacţii de vânzare a proprietăţilor bisericii, sume 
(nerecuperate până astăzi) care au intrat în conturile personale ale numitului ierarh. 

87 



Aici şi experienţa îşi spune cuvântul, iar Sfântul Sinod ar fi 
trebuit să chibzuiască mult mai bine înainte de a trimite în 
eparhiile din Ardeal, unde sunt multe probleme de acest gen, 
episcopi aşa de tineri şi neîncercaţi. 

- Care este reacţia părintelui Eftimie referitor la toate acestea? 

- La propunerea mea de a face recurs şi de a contesta canonic şi 
juridic decizia revocării, părintele a refuzat. Nu 1-a deranjat să 
renunţe la funcţia de egumen, fiind mâhnit în schimb de felul 
samavolnic în care s-au luat aceste decizii. 

Nu s-a aşteptat la astfel de hotărâri, nu ştia nimic de intenţia 
celor doi superiori, episcopul şi vicarul, ci, pur şi simplu, a fost 
pus în faţa faptului împlinit prin aceste documente înmânate de 
către protopopul Beiuşului. A spus că îi lasă pe toţi la judecata lui 
Dumnezeu şi va face ascultare de cum îi va spune conştiinţa. * 



